text:
E binndanɗe men ɗiɗi men ɓennuɗe ɗee, ina njiyii wonde ɗemngal e politik ina njokkondiri no feewi. No geɗe keddiiɗe ɗee nii, laamu (mbaawka politik) jeyaa ko e geɗe ɓurɗe teeŋtude nder nguurndam ɗemngal.
Ɗum firti ko so ɗemngal yiɗii wuurde e ƴellitaade, yo a taw ina laamii, ina jiimi, tee ina jogii nokku mo heerorii. Ngal jogoo mbaawka laamu. Ko noon kadi paamraten wonde ɗemngal ngal jogaaki dowla, ngal ardaaki guwarnama, won ko ŋakkiraa haa heewi.
Ƴeewaa noon, e nder 6 700 ɗemɗe winndere ndee, ko ɗemɗe 83 fat njogii « ndeenka laamu ».
Ɗemɗiyanke kaalno-ɗen dow oo, hono Louis-Jean Calvet, yahii haa wiyi : « ɗemngal maa jogiima mbaawka politik, woni laamiima, maa wonii wonaa ɗemngal ». Ɗum firti ko « ɗemngal ngal laamaaki, suwaa tawo wonde ɗemngal. » Waɗi noon, ko dowlaaji ina mbaawi taƴde fiyaaku ɗemngal rewrude e juɓɓule mum, hono parlemaa, ñaawoore, ekkol, konu, polis, jaayɗe ekn… Ɗuum woni ɗemɗe laawɗinaaɗe.
Ina waɗi ɗemɗe laawɗinaaɗe e dowlaaji keewɗi, kono ɗeen ko seeɗa no feewi. To oon bannge ko engele waawi fof, sibu engal laawɗinaa e nder 56 dowla. Rewi heen ko farayse, laawɗinangal e nder 37 dowla e españool nder 23 dowla. 62 ɗemngal ina laawɗinaa e nder dowla gooto, heen gootal kala.
Ina sikkaa wonde ɗemɗe jogiiɗe fartaŋŋe yahrude yeeso ko ɗemɗe jiimɗe hay so e dowla gooto.
Coftal ɗemɗe « pamare doole »
Ngam wuurde e ƴellitaade leƴƴi pamari (woni leƴƴi ɓurɗi famɗude keeweendi e nder leydi toɗɗaandi), alaa e sago ndaroo, cirŋinoo, ndaranoo yooltude hakkeeji mum en. Ko laabi ɗiɗi tan ngoodi wonande dowlaaji yonta hannde ɗii kala : teskaade e hormaade keewal pine e ɗemɗe walla rewde laawol ndoolndoolaagu baawnugol pinal e ɗemngal gootal juumtowal e pelɓindore.
Coftal ɗemɗe tokoose ɗee noon, fawaaki tan e keɓtingol mum, ngal ɓuri fawaade, hono no mbiyruno-ɗen nii ko e keeweendi haalooɓe ngal ɓee, kam e ngonka caragol maggal e wertallo leydi ɗo ngal haaletee ɗoo. Kono tan kadi, eɗum fawii e laawɗingol maggal no ɗemngal jaŋde e gollorgal nii.
Hakkeeji heɓtinaaɗi
Addani hakkeeji ɗemɗe heɓtineede ko yiɗde reende e hisnude leƴƴi pamari. Binndaaɗe winndereeje keewɗe ina ngoodi to oon bannge. Ko ɓuri heewde e majje ko binndaaɗe fedde ngenndiije dentuɗe (F.NG.D.). Ko Diiso faggudu e renndo F.NG.D. halfinaa ndeenka leƴƴi pamari e haɓde e paltoraaji. Tuggi 1947 faade hannde, binndaaɗe keewɗe cifiima ɗiin hakkeeji e kaan ndeenka. Gila e ‘Bayyinaango huɓtodinngo jojjanɗe aadee’ (1948) haa yettii ‘Nanondiral mumtugol denndaangal mbaydii paltoor leƴƴi’ (1965). E hitaande 1966, F.NG.D. ƴettii binndaaɗe keewɗe : ‘piɓondiral jowitiingal e hakkeeji siwil e politik’, ‘Piɓondiral jowitiingal e hakkeeji faggudu’, ‘Piɓondiral adunankeewal jowitiingal e hakkeeji faggudu e renndo e pinal’.
Winndannde ɓurnde faayodinnde ndee noon ko hawraande tŋ9 ƴettaande e batu kuftodinngu XX (1960), hono ‘Piɓondiral jowitiingal e hakkeeji siwil e politik’. Kuulal 25 ngaal piɓondiral wiyi : « E nder dowlaaji baɗɗi leƴƴi tokoosi, diineeji tokoosi maa ɗemɗe tokoose, yimɓe ɗiin leƴƴi mbaawaa haɗeede jogaade pinal mum en keeringal, walla rewde diine mum en, walla huutoraade ɗemɗe mum en ».
Hakke ɗemngal ɓurɗo ɗaɓɓeede e nder winndere ndee ko hakke dañde janngirɗe keeriiɗe sibu ko ekkol e jaŋde ngoni feere ɓurnde waawde tammbaade nguurndam e ƴellitaare ɗemngal.
Jooni noon hol ngonka pulaar ? Mbele Pulaar ina waawi maayde ɗoo e duuɓi 100 ? Ko ɗee naamne ngaddannoo waɗde ndeeɗoo winndannde.
Jaabawol naamne ɗee nani e nder geɗe cifi-ɗen dow ɗee (e binndanɗe men ɗiɗi ɓennuɗe ɗee) hono ko leefnata ɗemngal e ko semmbinta ɗum. En ngartaa e sarɗiiji kaalanooɗi ɗii kala, kono ma en tesko heen ɓurɗi teeŋtude ɗii :
Ina jeyaa e geɗe leefnuɗe ɗemngal ngal, waasde wonde ɗemngal laamu, hay e leydi ngootiri. Hay so tawii noon e ngal jeyaa e ɓurɗe waawde haaleede. Ɗemngal Wolof, kam fof e famɗude haalooɓe, nde tawnoo laamu Senegaal ina ƴaañi ɗum, ina rokkaa hannde semmbe mo Pulaar alaa : yeru naatgol mum e kelle Google (gila 15 settaambar 2010).
Ina jeyaa semmbe maggal :
– Keewal haalooɓe e caragol : Wonande ndeeɗoo toɓɓere, en cikkaani so Pulaar ina foti hiiseede e ɗemɗe ‘’parwuɗe’’ sibu keeweendi haalooɓe ngal (hakkunde 60 e 70 miliyoŋ aadee). E ngal sarii e nder wertallo yaajngo sanne, so e lefol Saahal ngol no diidorinoo, tuggi geec (bannge hirnaange haa geec bannge fuɗnaange).
– Pulaar ko ɗemngal dowlaaji keewɗi, hay so tawii noon alaa ɗo woni ɗemngal laamingal : Pulaar ina haalee e Senegaal, e Muritani e Mali e Gine Konaakiri, e Gine Bisaawo, e Burkinaa Faso, e Niiseer, e Niiseriyaa, e Gammbi, e Caad, e Sieraa Leyoon, e Beneŋ e Sudaan e Ndenndaandi Santarafrik, e Koddiwaar, e Gaana, e Togo, e Kamaruun. Ko ngal ɗemngal keɓtinangal e huunde e leyɗe ɗo ngal haaletee ɗoo : Muritani, Mali, Burkinaa, Senegaal ekn… Ɗum noon won ɗo ngal jogii ƴaañorɗe laamu.
– Pulaar ina winndaa, tee ina janngee (hay so tawii ko e jaŋde mawɓe) e leyɗe keewɗe. Defte keewɗe ina mbinndee e maggal.
– Pulaar ina jogii ƴaañorɗe kumpital : jaayɗe binndaaɗe (hay so heewaani), rajooji (yoga e dowlaaji ɗo ngal haaletee, haa teeŋti noon e leydi Senegaal …). Ngal jeyaa ko e ɗemɗe Afrik ɓurɗe softude e jaanirɗe kese, ko nanndi e Internet e nder lowe duumiiɗe (pulaar.org, pulaagu.com, peeral.com, tabitalpulaaku.fr, mbiimi.com, mbooyo.com ekn…). Ngal jeyaa kadi ko e ɗemɗe Afrik ɓurɗe woɗɗoyde e firo topirɗe bellitaaɗe (localisation de logiciels libre), kam e firo kelle Google…
– Ɗemngal ngal ina jogii pelle coftuɗe daraniiɗe ɗum, gila e leyɗe ɗo ngal haaletee ɗoo haa e leyɗe hirnaange ko nanndi e Amerik e Farayse, Belsik, Itaali …
– Ngal jeyaa ko e ɗemɗe mawɗe Afrik ɗe Dental Afrik toppitii gootiɗingol mum en …
Ko heddii koo, ko Alla anndi, kono kadi, so ɓiɗɓe leñol ndariima no fotiri nii, kulhuli kaalaaɗi ɗii ina mbaawi waasde laataade. Kadi “ina ŋata, ŋatataa, fof, woɗɗinde koyngal mum tan ɓuri!”
Bookara Aamadu Bah


c: text/html

text:
Jamma 30 jofi 31 ut 2021, hay koninke Amerik gooto waalaani Afganistan. Nii woni, wolde Amerik woɗnde, wolde duuɓi noogaas, joofirii kadi poolgu ɓe Amerik kaɓatnoo, hono talibaa en. Konu Amerik naatnoo Afganistaan ko ñalnde 7 oktoobar 2001, ngam yandinde laamu taliban en, calinoongu rokkitde mawɗo Al Kaydaa, hono Usaama Ben Laden, caggal nde yeeytii waɗde gunndere 11 settaambar 2001. Hay so tawii noon Amerik waawii warde Ben Laaden caggal ɗuum, ñalnde 2 mee 2011, Amerik yaltaani leydi ndii, konu mum jooɗi toon ngam, e wiyde maɓɓe, heblude konu leydi ndii, konu ngu nganndu-ɗaa, ɗo yahanoo artaa fof, talibaa en ndiddii ɗum law, haa dogi woppi leydi ndi alaa deenoowo. Ɗoo e balɗe sappo, Amerik ine jogori maanditaade duuɓi 20 njangu 11 settaambar…
Hade lewru ut feccinde tawi Ashraf Gaani, hooreejo leydi ndii dogii, kulol mawngol naati Kabul, laamorgo ngoo. Ujunnaaje ujunnaaje Afgannaaɓe ndogani boowal diwooje Kabul ngam dogde, won heen jarani ɗum en nangtaade e diwooje konu gonɗe e diwde, hade mum en ɓoccitaade njana he leydi hojomaaji seeɗa caggal ɗuum.
Ko noon, keɓtugol islamiyankooɓe laamu, waawnii tuubakooɓe hirnaange etaade dognude leydi ndii afganistaannaaɓe hulanaaɓe njoftiigu taliban, sabu mum yooɓtoreede gollananoode konuuji jananinkooji. Ɗum ko gaa gaa jaltingol toon e heñaare koninkooɓe Amerik heewɓe.
Hujja mo Biden rokki ngam dallinde heñaare jaltingol koninkooɓe Amerik Afganistaan, ko wiyde yiɗaa ɓeydaade juutnude ndee wolde. Heɗen ciftana ƴettunoo feere yaltinde Amerik wolde ndee, ko Trump.
Ine jeyaa he dalillaaji majjum, njaru ɓurtungo wolde ndee, gila to bannge jawdi haa e yimɓe maayɓe toon. Amerik waranaama toon fotde 2 500 koninke, feriima heen fotde 2 313 miliyaar dolaar, e tuugnaade e won ɗiin hiisaaji. Hannde kadi baɗte wolde ndee ɓeydiima soofde, sibu baasgol konu Amerik betteede to bannge baasgol jooɗtoraade poolgu taliban en baangu nii yaawde, kam e juɓɓingol jaltingol toon konu nguu.
Amerik ko leydi keewndi doole, konu ko leydi maldaandi gacce. Ko ɓuri teeŋtude he golwole ndi ummini, alaa heen yuumtannde ɗum, wonaa wolde Wietnaam, wonaa wolde Irak, wonaa ndeeɗoo sakkitiinde. Hannde taliban en fof e riiwaneede he laamu e hitaande 2001, ko kamɓe ngoni he welkude. Heddii noon ko mbele maa ɓe mbaaw waylude mbaadi ɓe lolliniri ndii, so wonde hiiɗooɓe, haa teeŋti hiiɗooɓe rewɓe. Ine wiyee he daawal gadanal laamu maɓɓe, hakkunde 1996 e 2001, ɓe tabitiniino toon ciynugol caɗtungol sariya Lislaam (ko goonga walla ko ɓe takkaaɓe ?), yeru, rewɓe mbaawaano gollaade walla janngude, wuyɓe e warkoyeeɓe kadi ine leeptetenoo leepte caɗtuɗe.
Wolde Afganistaan (2001-2021)
Wolde Afganistaan, tuggi oktoobar e noowammbar 2001, ko hakkunde Dental Dowlaaji Amerik (DDA) e ballal konuyankeewal Haɓɓere Rewo (Alliance du Nord) e leyɗe hirnaange goɗɗe (Laamaandi Ndentundi, Farayse, Kanadaa ekn), bannge, e laamu talibaan en bannge goɗɗo oo. Ko wolde luulndiinde « ownugol » nde laamu Bush ummini caggal gunndo 11 settaambar 2001 to New York e Washington. E wiyde DDA e wallidiiɓe mum, faandaare ndee ko jaggude Usama Ben Laden, e firtude njuɓɓudi Al Kaydaa njoginoondi tuddule he nder leydi hee e ballal talibaan en, kam e liɓde laamu talibaan en.
He oorngal gadanal hee, talibaan en ndiiwaa he laamu, laamu Hamid Karsai lomtinaa ɗoon e mudda. Talibaan en ndartorii hare bettel. Laamu Karsai toɗɗitaa he woote e hitaande 2004, kono ngu alaano semmbe no feewi sibu mbaawka maggu haaɗi ko he saraaji Kabul. He lewru ut 2008, ko 71 000 soldaat jananiŋke ngonnoo toon ; he hitaande 2009, ɓe njettiima 113 000, he ut 2013 87 207, he 15 saawiyee 2014 ko ɓe 58 129 fat.
Ñalnde 31 desaambar 2014, OTAN sortii he wolde hee caggal duuɓi 13 hare, weeɗti mbaawka mum konu ngenndiiwu afganistaan kono haɗaani wolde jokkude haa 2021, nde Joe Biden habri deestagol konu Amerik. Ñalnde 30 abril 2021, koninkooɓe Amerik njalti leydi ndii haa laaɓi, talibaan keɓti leydi ndii. Wolde Afganistaan woni wolde ɓurnde juutde nde konu DDA haɓaa gila e holde Wiet Naam (1959-1975) ?
Bookara Aamadu Bah

robotstxt: allowed

filter: keep


text:
Abbo ousmanou laati ɓi pullo taanu fulɓe dañƴaaɗo hitaande 1936 nder yeɓre Wina ha Diiwal Adamawa Cameroon.
Abbo jaŋgi deftere Qur’aana yowti ɗefte goɗɗe ɗe diina.O sooyi baabiraawo maako gilla O duuɓi sappo e ɗiɗi 12 gilla nden o warti tokkowo mota. O ekkiti laañyugo moota, hitaande 1956, O heɓɓi ɗerewol seɗuye baawal laañyugo sai o fuɗɗi laañyugo ha mootaaji Alhadji Mohamadou Pantani Garoua. Sese o nangi fillu, bawo man o jaɓi ñyamaande ha banki o soodi mootaji o jokki fillu maako.
Bawo duuɓi seɗɗa o yajjini fillu maako heedi durngol, Sana’a, ndemri, laañyol e filluji goɗɗi. Company Alhadji Abbo Maïscam laati Company remowa butaali ɓurdunga ha lesdi Camaroon
Alh Abbo woodi hotel ha nder wuro Garoua indaanga St Hubert. Oɗo maari juuɗe nder Saanaji Laañyol ha leddi woyla Camaroon fu.
Alh Abbo woodi tokke na’i 10.000 ha lesdi Camaroon wala ba maaji andiraaɗi be tokki GUDAALI AMOA. O laati gooto nder hoore en Company kantu nga NOSUCA.
Alh Abbo woodi saare mapindiire ha nder wuro N’Gaoundéré Saare maako laati ɓurdunde ha Cameroon ko yahanta duuɓi 60, nden O woodi Saare yottunde haaja mapindiire nde gakkata hectare 3.5 ha nder wuro Yaounde laamorde lesdi Cameroon.
Alh Abbo latti baabiraawo ɓiɓɓe 36 teeriɗɗiraawo rewɓe 4.
Alh Abbo latti goto nder marɓɓe njawdi e burduɗo marral njawdi ha lesdi Cameroon hande.


text:
guurnal ngonka rewɓe e kuuɓal tawa ko e denndaangal aduna o fof.
Ɗoo e leydi senegaal noon rewɓe ina pooɗanii huunde fof tee huunde fof eɓe ngoni e mum, eɓe ngoni ɗum, haa heddii ganndal diina maɓɓe islaam.
Gila diina islaam tellinaa e leydi ndi yottii senegaal rewɓe jannguɓe haa keɓtinaa e diina mum en islaam ina limoo(ina famɗi) no feewi.
Tawa noon ko islaama janngaaɗo, wonaa jibin’de ganndo islaam walla jibineede e galle islamaagu.
Rewɓe nani ngoni :
Polis
sanndarma
doktoor
jannginoowo ekkol …
e kala postoojie e birooji lesu haa dowu fof rewɓe na Ƴellitii heen.
Jaagorɗe toowɗe kaaɗtude, tawa ɗuum fof heɓiraa ko jangde e golle hono no aduna o naamnorii nii.
So a yahii to renndo dowri tawaa toon rewɓe aynooɓe remooɓe ɓe njooɗanaaki hay dara e nguurdam neɗɗo toon to ɓe nguuri.
Kono ɗuum fof alaa to giyte ma pawotoo e debbo tolniiɗo e diina islaam hono to ɓe tolnii e geɗe nguurndam goɗɗe kaalaaɗe ɗoo ɗe.
Ko adii fof diina islaam ɓuri janngireede e leydi senegaal ko duɗe kur’aan, kono heewaani to yiyetee duɗe kur’aana rewɓe janngooɓe walla nii jannginooɓe.
Ellee tan diina islaam o ko diina worɓe ɗoo e leydi senegaal !! Eey kay !! mo janngaani dognugol oto dognataa saka dognana yimɓe.
Tee pulaar wiyi ko a wonanaani almoodu a wonantaa ɗum ceerno.
Debbo won’de ɗum ceerno(ganndo islaam) ndee firtaani ina wonira ɗum no gorko woniri ɗum ni, ceerno wonaa ardaade e njuulu tan walla e geɗe goɗɗe mum.
Debbo o wiyaa tan ko ina foti won’de ganndo diina mum, sabu ko e renndo ngo o jeyaa walla nii tawa ko renndo ngo jeyaa emakko.
Ko kanko jibini renndo ngo adii nehde ɗum nde rokkiti ɗum hoyreɓmum, goɗɗum e goɗɗum fuɗɗaa miijeede.
Rewɓe ɓe yo njanngu kur’aana paama diina mum en hono no paamiri ndefuuji mum en ɗii ni, so debbo jannginii debbo ɓeen ɓurata waawde faamnondirde e jaawde faamondirde.
Renndo ngo joňii rewɓe ɓe ɗawii ɓe Ƴettude geɗal maɓɓe e diina maɓɓe islaam, haa kamɓe rewɓe ɓe ɓe njebbiliniima ɗum, tawi noon diina islaam wayi kono reedu ni – reedu haarndu haarnataa ndu ňaamaani ndu.
Ɗuum noon onon baniraaɓe rewɓe woto ngonee haɓantooɓe jeytaare mon adunaare tan haa ina woodi e mon hannde ko terɗe laaɓtuɗe e daranaade hakkeeji rewɓe e mbiyka aduna o, tawi on ndaroniraaki noon diina ngam hisnude woodo neɗɗo ngo majjirtaa tagɗo ɗum.
Haa nii won e renndo ina jaggi dewal Allah debbo ko rewde yiɗde joom galle mum mo aduna o, eey ɗuum na heen, kono paamee politik worɓe ɓe ina naatti heen haa waɗi waɗi ɓeydol, ɗoofto rew sabu ko ɗuum woni innde ma dewo(debbo) kono ko nokkude koo nokkan hoyre ma (ko diina ko anndan hoyre ma)
idrissa ka


text:
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc » e Farayse, woni « ñiibi daneeji », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe donngal ngal alaa nafoore so wonaa heewde lorla e bonannde. Winndannde ndee idii ko firde konngol “ñiibi daneeji” ngol. Konngol ngol ummii ko e pinal Iñnjee en.
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc » e Farayse, woni « ñiibi daneeji », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe donngal ngal alaa nafoore so wonaa heewde lorla e bonannde. Winndannde ndee idii ko firde konngol “ñiibi daneeji” ngol. Konngol ngol ummii ko e pinal Iñnjee en.
Ndeen Budaa toɓɓaama, ina woni e reedu yummum jibinaaka tawo, ina wiyee yumma oo hoyɗi ñiiwa ndaneewa. Gila ndeen, ñiibi ngalaa toon memaandi, ko jawdi kormaandi haa ɗoon waawi haaɗde, haa teeŋti noon ina haɗaa gollinde ɗe. Wonti hankadi, so ɓiy laamɗo yiɗii moƴƴude e teddinde ɓiy laamɗo goɗɗo teddungal moolanaangal, ko ñiiwa ndaneewa rokkata ɗum. Ɗum ɗoon noon wontani won e maɓɓe caɗeele teeŋtuɗe nde tawnoo wonaano huunde newiinde. Haa teeŋti noon kadi, so a heɓii njeenaari maa ñiiwa ndaneewa, a dañii haaju mawɗo e doŋngal teddungal sibu, go’o, ina waɗɗi maa toppitaade ba no moƴƴi, ɗiɗi, a fotaani gollinde ba. Ɗum noon konngol ngol toɗɗii ko golle ñaamooje jawdi, ɗe ngalaa nafoore (golle faaro haangaango) tee ɗe toppitagol mum en ko caɗeele. Jooni kayre winndannde mauriweb ndee, nde yiɗi hollitde yimɓe ko “ñiibi daneeji 10” laamu Abdel Asiis.
E tonngoode 149 en kaaliino “ñiibi daneeji” nay gadani ɗii. Jooni njokken e huunde e majji…
Joy ñiiwa ndaneewa : STP
STP kadi ɗeɓi waade ko no Mauritania Airlines International (MAI) nii, woni yeru ɓennuɗo mo cakkitino-ɗen haalde e tonngoode 149. Ɗoo ne, oo sosiyetee biyeteeɗo STP (société de transport public woni Sosiyatee Dowla kalfinaaɗo Jolngo), sosraa ko keñe tawi hay miijo wooto ardinaaka. Ɗum tagi hannde, ko laamu e huunde e gollooɓe heeriiɓe njogii mo e juuɗe, so wonaano ɗuum, tawatnoo ko haala makko nattii haaleede ko ɓooyi.
Winndannde ndee idii ko siftinde wonde e hitaande 2005, nokku jolngo e daabaaji (transport) yuɓɓitinanooma, ko wiyetenoo BNT (Bureau national des transports hono Biro Ngenndiijo Jolngo) fusaa, sibu mum wonnoode, duuɓi 20 deggondirɗi e juuɗe neɗɗo gooto (Oɗon ciftora biyeteeɗo Sejad wul Abeydnaa ), laamu sooɗii heen juuɗe mum, sosiyateeji keeriiɗi ƴettiti golle ɗee. Ko ɗuum addannoo coodguuli ustaade, hay so tawii tabitingol mbayliigaaji ɗii yahraani no fotnoo yahrude. Sibu, e nder 38 jamirooje dokkanooɗe sosiyateeji keeriiɗi ɗee, e 95 yamiroore wonande jolngo biisuuji, yoga heen kuuɓnaani sarɗiiji walla ndartinii golle mum en. Laamu Abdel Asiis nde ari, fotnoo ko moƴƴitinde ngonka jolngo, huufa sosiyateeji keeriiɗi ɗii, kono ko kanngu e hoore mayru buñcinii heen, ngu ƴetti kaalis leydi ngam yollude ɗum e jolngo yimɓe. Oon sahaa hakkunde maggu e Iraan e Weniselaa ine weli.
Ko e saawiyee 2010, persidaa Muhammed wul Abdel Asiis saaktunoo feere lelni ngam toppitaade jolngo e nder gure teeru. Ndeen feere ko heñoranoonde wonnoo, sibu nde fotnoo fuɗɗaade ko e lebbi 3 dewɗi heen ɗii, nde fuɗɗoroo gollingol 500 taksi e 250 bis potnooɗi keɓreede ñamaande nde « aldaa e dokkal » (ɗe newnaaka) ummoraaɗe e « sehilaaɓe » men iraannaaɓe. Sosiyatee jolngo sosaa ɗoon e ɗoon tawi hay wiɗto wooto waɗaaka… Waɗde wonti ŋaaɓoode gaw kaalis. Ñamaande ndee ƴettanoo ko e banke Iraan gooto ngam soodde ko ina ɓura 200 bis e jamɗe lomtinirɗe (pièces de rechanges). Fotnoo soodeede ko e sosiyatee biyeteeɗo Khorfo. Ko laamu Iraan gaddinoo ñamaande ndee (wonnoo ‘’garanti’’). Kono en nganndaa ko waɗi, e nder ɗiin 200 biis e kaɓirɗe lomtinirɗe, ko heen 65 fat Nuwaasoot heɓi. « Ko heddii koo fotnoo totteede ko caggal nde geɗe ñamaande ndee laaɓɓinaa hakkunde banke BCI e ñamlooɓe ɓee, haa arti noon e binndugol dokimaa gaddagol ñamaande ndee (ko anndiraa ‘’credoc’’). Oon dokimaa noon waɗaaka haa hannde. Ɗum noon, ɗum ɗeɓi wayde ko no ‘‘holdup’’ nii (gollal taƴoowo). Wonande persidaa biyoowo ina waawna gollodiiɓe mum, hay so ko haa nanee boy laawii nay tan, peewal e laaɓal golle, holdup ko huunde hersiniinde ! Kono alaa no Nuwaasoot waɗata so wonaa haaɗde e 65 bis ɗii, ɗi sosiyatee keso cosaaɗo oo, hono STP, jogori fuɗɗoraade golle.
Caggal ɗuum, e njillu mawɗo hilifaaɓe waɗnoo to Iraan ina yahdi e gardo kuuɓtodinɗo STP, lappol ngol waawii yillaade sosiyatee irannaajo jeeyɗo Muritani biisuuji ɗii. Ɗum ɗoon noon, nde tawnoo ina anndaa ko ɗuum ɓuri nawde toon mawɗo hilifaaɓe oo, wiyaama ɗum mettii Banke Adunanke nde tawnoo laabi mum ina kaɗi leydi ngonndi e dartingol faggudu (ajustement structurel) ƴettude ñamaale bayɗe nii. Ñamaande ndee ko duuɓi 5 tee njoɓdi mayre newnaaka. Yanti heen biisuuji ɗii ina ñaama isaas no feewi, haa ko dañetee e jolngo hee koo, waawaa hay sukkude fere golle ɗee, laamu Muritani fof e waawnude sosiyateeji buur ƴettude e STP juuɗe e waɗande ɗum kubbal e dow kala liiteer kuɓɓam kuutoraaɗo e leydi hee no diidorinoo, ɗum fof ngam difaade fereeji STP. Caggal ɗuum, gooto e ɓalliiɓe laamu nguu furgii STP biisuuji kiiɗɗi coodtaaɗi to Pari ; ko ɗeen lahlaaɗe ndalƴata ɗoo haa hannde, hade biisuuji « kumandaaɗi » Siin ɗii arde… »
Ñiiwa ndaneewa njeegoɓa : laamu sosii ‘’banke’’ CDD
Ko e wootere e joɗle ministeruuji e lewru feebariyee 2011 laamu felliti sosde gollorde buur wiyeteende « Caisse de dépôt et de développement » woni « Kees Jukne e Ƴellitaare » jogiiɗo paandaale ɗiɗi ɓurɗe teskinde : wonde nokku baawɗo renndeede e gaddaade ngaluuji e toppitaade ƴellitaare. Nii woni, CDD maa waaw wallondirde e bankeeji ngam ñamlude eɓɓaaɗe ƴellitaare keeriiɗe e nder Muritani e ceŋɗe faggudu ɗee kala, haa teeŋti noon e senngo mbaylaandi. Gooto e koreeji hooreejo leydi oo halfinaa ngardiigu mum. Gollorde ndee eɓɓanaa kaalis keewɗo sanne. E nder lebbi seeɗa, miliyaaruuji keewɗi njeɗaa tawi alaa fof ɗo tuugii. Ko e nder ɗuum, gooto e senerooji tottaa fotde 65 miliyoŋ mbele ina wonta demoowo haa waawa heɓtude ngardiigu Dental pelle (federaasiyoŋ) ndema. CDD dogani faabaade bankeeji kesi cosaaɗi tawi jeyi ɗum en ko yimɓe ɓalliiɓe laamu. Nii woni CDD ñamli ‘’Maurisbank’’ fotde miliyaar e teemedde ɗiɗi miliyoŋ ugiyya, ñamli ‘’Mouamallat sahiha’’ (banke wiyaa noon) 500 miliyoŋ, ñamli BPM 500 miliyoŋ, ñamli NBM 500 miliyoŋ. CDD yiɗiino nii faabaade Maurisbank kono yahtiri caggal, Maurisbank yani, uddaa. Nde SNIM yiɗi seertude e ‘’Damane Assurance’’ ngam ustude caɗeele kaalis, CDD soodti ɗum. Ɗo yahanoo artaa fof ko ɓuri 30 miliyaar ugiyya njahii ina ngoya, sibu oo yiiloo banngoo fof ina anndaa ɗo wattinta, so e gacce mawɗe…
Jeeɗiɗi ñiiwa ndaneewa : Ɗum tigi woni KUUMEE
Kanndaa keso ! Fotii ! kanndaa keso cukkirtenooɗo noppi yimɓe e ɗii duuɓi fof, hurmbitaama ñalnde 23 suwee 2016. Ko joɗnde hilifaaɓe jooɗinoonde ñalnde 13 oktoobar 2011 fellitnoo mahngo makko e nder duuɓi 2 ! Kono mahngo makko waɗii duuɓi 6 ! Mawɗo hilifaaɓe, hono Yahyaa wul Hedemiin, oon sahaa ina woni kalifu njogitaaje e daabaaje wiyiino wonde golle ɗee maa puɗɗo ɗoon e lebbi ɗiɗi tee ɗe njoofa e lebbi 24 (duuɓi 2) caggal ɗuum. Tee hay mbuuɗu, hay taŋka kaalis buur yahataa heen. Nii woni ñalnde 28 noowammbar 2011, hooreejo leydi Muritani hono Muhammed Abdel Asiis diidi golle ɗee …
Kono, ndii mahdi ɗo mbuuɗu muritaninaaɓe yoɓooɓe lemmpoo fotaano yahde, wattini ko wontande laamu doŋngal, ko jiidaa e boowal sosiyatee ‘’Najah for major works’’ (sosiyatee kalfinaaɗo mahngo ngoo) rokkaa ngal, SNIM e hoore mum lomtii bankeeji, totti Najah for major works (NFMW) 15 miliyaar ugiyya mbele ina waawa jokkude golle, ko jiidaa e ɓeyde nanondiral ɗiɗi (avenants) ɗe laamu nguu rokki NFMW ɗee. Ɓeydal gadanal ngal yowitii ko e golle peewnugol laabi e nawgol diƴƴe to nokku kannda keso oo, ɓeydal ɗiɗmal ngal yowitinoo ko e mahngo kanndaa konu kam e kaɓirɗe mum. Njaru ɗee ɓeyde ɗiɗi saaktaaka tee no ɗe termondiraa nii ina niɓɓiɗi. Ine anndaa tan, ngolɗoo laawol, ko ɗoret-ɗoret NFMW yoɓraa, wonaa no nanondiral yummawal ngal nii. Sosiyatee jokkiiɗo e NFMW ine wiyee MCE halfinaa mahngo gostorgal (échangeur) hakkunde laawol Nuwaadibu e laawol kanndaa ngol (mbele otooji ummiiɗi walla paaɗi Nuwaadibu ina mbaasa fottude e otooji ummiiɗi walla paaɗi kanndaa).
Ko jiidaa e ɗuum, golle keewɗe nanondiranooɗe ustaama : tooweendi jubugel ndeenka (tour de contrôle) potnoondi wonde 42 meeteer artiraa e 36 meeteer, jofnde otooji fotnoonde nawde 1 200 oto, artiraa e 600 oto fat, kadi kaɓirɗe keewɗe ɗe NFMW fotnoo soodde e foŋtude, hay gooto anndaa no ngartiri e hoore laamu mbiynoongu wonde haaldaa ko kanndaa gasɗo (wonani ɗum heen tan ko wiyeede ‘gasii, ndah coktirɗe’).
Kanndaa oo hurmbitaaka tawo, tawi moɗii kaalis keewɗo. Ko ina wona miliyoŋaaji 9 dinaar Kuwoyt (9,56 miliyaar ugiyya) potɗi yoɓeede e daawal duuɓi 25 ngam soodireede e foŋtireede kaɓirɗe jamminirɗe e ndeenka, kam e ɓetirɗe ngonka weeyo (meteyoo), ma a taw ɗe NFMW yejjitnoo ko e geeni Muritaninaaɓe jogori fawtaade. Ɓeydaa e ɗii miliyaaruuji 9, 12 miliyoŋ oroo (hedde miliyaaruuji 5 ugiyya) potɗi yoɓde biro farayseejo EGIS kalfinaaɗo yuɓɓinde e reende e horde golle kanndaa keso oo, kaldanooɗo lebbi 30, ɗum noon ɓeydanooɗo sibu golle ɗee ɓurtii mudda mo haaldanoo oo. Waɗtu heen kadi mooftirde kuɓɓam (dépôt carburant) halfinanooɗe Mauritania Airlines e mbaydi dokkal golle (gré à gré), kam ne ruttii halfini sosiyatee farayseejo biyeteeɗo Friedlander, golle jarɗe 6,8 miliyoŋ oroo (2,7 miliyaar ugiyya). En kiisaaki heen tawo fere nawgol diƴƴe e yiite (elektirisitee) kam e fere eggugol kanndaa kiiɗɗo oo. E wiyde haralleeɓe heewɓe, ko feraa e mahngo kanndaa keso oo ko hakkunde 70 miliyaar e 105 miliyaar tawi en kiisaaki heen njaru boowal kanndaa kiiɗɗo oo. Ɗumɗoon wappitii ɗo pucci ndogata ko sinuwaa en mbiynoo ina mbaawi mahrude mo koo (176 miliyoŋ dolaar, woni hedde 62 miliyaar ugiyya). Yeru goɗɗo kadi, kanndaa Menara mo Marakes (Maruk) kam e kanndaa konu jahdoowo heen mahraa ko 150 miliyoŋ dolaar (52 miliyaar ugiyya)… KUUMEL kanndaa Oum Tunsi wappitii ɗii fof to bannge njaru, tee toppitagol mum ko doŋngal teddungal haa ɗoon waawi haaɗde wonande muritaninaaɓe, hay so ƴeewraa tan ko to bannge kuɓɓam ɗum jogori artande kalfinteeɗo ɗum ɓee…
Gasaani, haa tonngoode faande njokken !
Bookara Aamadu Bah


text:
Diiwal Benue
Diiwal Benue ɗun diiwal ɗer hautugo Naajeeriya. E gal wodii mangu lesdi kamani kilomita 34,059km e ɗuɗuki yimɓe 4,253,641 e limgal ɗuɗirka yimɓe gal ɗungu 2006.Gelle mauɗe diiwal gal honje gonii makurɗi Samuel Ortom hanko wonii Arɗiɗi diiwal gal tun e subtugo dungu gu 2015 ha waddi hanɗe. Ballowo arɗiɗo hanko wonii Beson Abounu. Sanata en diiwal gal hanɓe goni David Mark, George Akume e Barnabas Andyar Gemade.
1. Fiyoɓe bauɗi denno ɓe Benue
2. Jangoɓe ɓe benue
Diiwal Benue gal hauti kerol e diiwe hajewe go o kanje gonii; Cross Rivers, Ebonyi, Enugu, Kogi, Nasarawa, ɗen e Taraba.


text:
Murtoonde Nde / Murtooɗe Ɗe
Murtoonde ko
Innde renndinnde
Murtoonde ina waawi ɓaggeede e fannu
Puɗol
.
Teelal Murtoonde ko Murtoonde, keewal mum ko Murtooɗe.
Firo
Ɓiɗɗo murtooki. Aaludere mbaanoore.ɗo hecciɗi ɗo, so ndaarii ɓenndude ñamri wonndi les kobjal ngal ndi dorwa (ɗoon ko murtoonde dorwunde, yaawi.ko donude reedu), so ɓenndii ñamri ndi wela.
Ɓeydou firo woɗngo
Yimɓe ina mucca.ɗum, bey ina mucca ɗum.
Gaaluɗe muccaaɗe ɗe, sukaaɓe ina pijiratnoo ɗum so ina mbaɗa tenge
Murtoonde e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Murtoonde e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Murtoonde
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Murtoonde
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Murtoonde


text:
Darnitagol genaale Tummbuktu
Saakitaama ñannde : Hesɗintinaama ñannde :
Hannde e alarba, ñannde 31lewru 3ɓuru 2021 ka yewtere men On Tottaama Konngol, on hollii miijooji mon ko faati e mooɓondiral wonungal e waɗude Mali gila e altine, ngam mahitagol genaale ɗen Tommbuktu. Genaale bonnanooɗe fewndo fiyannde aranere kuliyankooɓe waɗi e nder Mali e hitaande 2012.Ko honɗum e batte ngol mahitagol ndee nokkuure wawata addannde malinaaɓe?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Ballal laamu to bannge nguura, tuuse e kaalis e leƴƴi nguura addaama, moni kala heɓii heen feccere mum. Paabi njeeygu nguura caɓorɗo yoɓi-heɓa ina kuɓtodini leydi ndii fof. Kono ɗum fof e wayde noon, to bannge jaŋde, sukaaɓe ina heewi lohre jibinnde caɗeele keewɗe.
Nguurndam jaŋde e falnde Magaama
Magaama ko sahre lollunde ; ngo woni ko e diiwaan Kayhayɗi to Gorgol. Ina e les njiimaandi maggo, rento dowriiji jeetati (kominaaji). Ɗiin ngoni : Daw, Doolol, Magaama, Tulel, Waali jantaŋ, Faraaliitaama, Beyi lugge, Saŋe. E winndannde men ndee kaalaten ko caɗeele jaŋde duɗe ɗoo e rento dowri Faraaliitaama. Faraaliitaama ina waɗi 19 wuro. Heen 17 ko gure fulɓe, 2 ko gure safalɓe. E nder gure 19 ɗee, woni heen ko duɗe 8, hono : Jiŋkeere, Wuro Siidi, Tuwoysiil, Wuro Dooro, Welingaraa, Hellere, Burle, Wuro lofu. Wuro heen kala ina waɗi suudu jannginirdu wooturu, jannginoowo gooto. Keewal jannginooɓe ɓee ko doge 2 haa 3. Caɗeele ɓurɗe teeŋtude ɗoo ko ŋakkeende toŋŋinorɗe (baŋuuji), ɓe ɓarfintoo tan ko e leydi, aɓe ɓafa e leydi nduufri. Yoga e duɗe so a yiyii almudɓe mum cikkataa ko pummungal juulde ɓe payi sabu ɓee ina ɓiɗti leece, ɓee ina ɓiɗti saakuuji, ɓee ko kartoŋaaji, ko ɓe mberti ɓe ndaña ɗo ɓe njooɗii. Ɓe ngalaa ndefu njaltaari (kantin), yoga e maɓɓe so ɓaarii waktu 12ɓo ñalawma ko e les leɗɗe ñallata haa kirndol yonta, sabu duɗal heen kala renndini ko sukaaɓe gure saraaji mum.
To bannge horooɓe jaŋde, ɓe njillotoo duɗe ɗee ko laawol gootol e nder hitaande kala. Sahaa udditgol maa uddugol duɗe. A min kucciti ɗaɓɓaande e Alla e nulaaɗo mum (mo jam e kisal woni e mum oo) e laamu nguu nguu nde wallata min e ɗee geɗe: jannginooɓe e cuuɗi jannginirɗi e ndefu ñaltaari (kantinaaji) e toŋŋinorɗe (baŋuuji). A min ɗaɓɓi kadi nde horooɓe jaŋde ɓee njillotoo duɗe ɗee lewru kala so famɗii.
Muusaa Mammadu Bah lollirɗo Coftuɗo Bah,
to Jeybaaba wuro Dooro


text:
Alhaali Rewɓe ceedaaɓe: honno renndo ngoo ƴeewirta ɓe?
Saakitaama ñannde :
Tedduɓe keɗiiɓe RFI Fulfulde, on jaaraama, bisimilla mon e yewtere Dinngiral Rewɓe dow rfi Fulfulde.Toɓɓere men hannde ana kaala e alhaali rewɓe ceeraaɓe. Honno renndo ngoni ƴewirde ɓe, caɗeele ɗe ɓe ngonndi.E ley taskaram kaa, eɗen ngonndi e Aysata Mamadibi TALL jeeyaɗo Biidi, Podor Senegaal. Aysata lamarana JALLO mo duuɓi nogay e nayi joɗiiɗo Gine yo gooto e sukaaɓe rewɓe heɓude caɗeele dewgal.Koɗo men hannde e yewtere ndee yo Modibbo Gali SIISE jannginoowo to duɗal mawngal Mali, renndoyankeejo hertorɗo ndeenaagu leyɗe Sahel.Ko ɗum woni toɓɓe mawɗe yeewtere ndee, bisimilla mon e heɗaade kaa taskaram.E taskaram men ngaroowo en kaalan ko faati rewɓe gollooɓe e baŋŋe demal. K honɗum woni darnde rewɓe e ndema, tiiɗallaaji ɗi ɓe heɓata e ngal gollal.


text:
Ardo e Dieyla ko gooto e magooji Pulaar mo jaltugol mum addi welkeende mawnde he nder yeeɓiyankooɓe Fulɓe. Nde tawnoo yimɓe ɓee ene njoortinoo he mago ngoo wonde mago yuɓɓungo kadi heewngo kesam-hesaagu. Sabaabu gadano o ene waawi ko ngam yiynoode heen Saydu Bah mo 2STV, ko neɗɗo mo yeeɓiyankooɓe fulɓe nganndi kadi njaɓani ɗum he fanniyankaagal mum.
Jokku taro
Like this:
Like Loading...
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
Jokku Taro
Like this:
Like Loading...
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Ko ñalnde Talaata 12/04/2022 Abdulay Ali Malal Jallo, gardiiɗo Radio Tele Fulɓe naati ñiiɓirde CNRA yuɓɓo laamuyankeewu halfinaango rokkirde siññaaluuji Tele e reende kuule mum en he nder Senegaal. Omo wonndi e sate mawɗo mo ene jeyaa heen jooma-suudu makko, Raabi Seydi, golloowo kadi he RTF, wonndude e musiɗɗo makko Ibraahima Kebe, jaayndiyanke RTF.
Jokku Taro
Like this:
Like Loading...
Muritani, ƴiiƴameeje ɓaleeɓe ene njokki rufeede ko aldaa e curo walla kajo, aduna ene ndaara alaa kaaloowo. Wonaa leyɗeele walla dente Afriknaaje, wonaa dente winndereyankooje walla ni leyɗeele piytortooɗe becce wonnde ko kanum en ndarii he felo jojjitde hakke aade.He beete hanki, sukaaɓe ɓaleeɓe Muritaninaaɓe njippiima he dow laabi ene mbaɗa seppo ngam hollude mettere mum en he ooɗoo ñalawma 28 Jolal, potnooɗo won’de maanditaare jeytaare ndimaagu leydi Muritani.
Jokku Taro
Like this:
Like Loading...
Fatmata ko jimol Baaba Maal jaltungol ko ene wona hitaande jooni kono ngol haastetaake. So tawii ko haaldude sibu Allah nii jimɗi Baaba Maal alaa heen kaasteteengol. Kono he nder o video clip, Baaba Maal ene teeŋtinana en wonnde wonaa welde daande tan addani Baaba Maal wonde naalaŋke ŋana, alaa, ko luggidde makko humpito he pinal Afriknaawal haa ɓuri teeŋtude kadi e pinal Hiirnaange-Afrik addani Baaba Maal won’de naalaŋke tacci-keeriijo.
jokku taro
Like this:
Like Loading...


text:
Muritani e Senegaal nanondirii gollodaade woyndu gaas yiytaandu e keerol mum en, inniraandu “Grande Tortue, Ahmeyim”, e feccude hakkunde rip, kala ko dañaa heen.
Leyɗe ɗiɗi ɗee ciifondirii kadi nanondiral ɗiɗmal panndanoongal ko ɓooyi, paatungal e awooɓe senegaalnaaɓe.
Jamma talaata 22 jofi alarba 23 saawiyee 2019, parlemaa Muritani jaɓii nanondiral gollodaade woyndu gaas ngal laamuuji leyɗe ɗiɗi ɗee ciifnoo ñalnde 9 feebariyee 2018 to Nuwaasoot. Ñalnde 21 desaambar 2018 kadi, laamuuji leyɗe ɗiɗi ɗee ciifdiino nanondire cakkitiiɗe ngam gollodaade e yeñtinidde gaas jiytaaɗo nder geec e keerol hakkunde leyɗe ɗiɗi ɗee.
Ñalnde 21 desaambar 2018, laamuuji leyɗe ɗiɗi ɗee ciifdii nanondire cakkitiiɗe ngam gollodaade e yeñtinidde gaas jiytaaɗo nder geec e keerol hakkunde leyɗe ɗiɗi ɗee. Woyndu gaas nduu wiyetee ko «Grande Tortue Ahmeyim» (GTA), e ndu waɗi ko ina abboo e 450 miliyaar m3 gaas. Muritani e Senegaal pelliti ko feccude hakkunde rip kala ko dañaa heen. Makki Sal hollitii, e yeewtere waɗdunoo e jaaynooɓe ñalnde 31 desaambar 2018 ndee, wonde waɗi leyɗe ɗiɗi ɗee feccude rip ko fawaade e “natal lelngo feto gaas ngoo ƴettaanoongal ko adii”. O wiyi kadi, kanko e persidaa Asiis, aɓe ngoƴaa “kisnugol deeƴre e kisal gonngal hakkunde ɓesnguuji men ɗiɗi ɗii. Duuɓi joy kala, maa ƴeewndo haralleewo waɗe ngam ƴeewtaade lelngo sewnde ndee ngam yahdinde heen geɗal leydi kala foti heɓde heen”. Ɗuum waɗi ko e njillu Makki Sal, hooreejo leydi Senegaal, waɗi e Muritani ñalnde aljumaa 21 desaambar 2018. Sikke alaa ngalɗoo nanondiral gollodaade ko huunde mawnde wonande ɓesnguuji Muritani e Senegaal.
Ñalnde 19 desaambar kadi, jaagorɗe awo Senegaal e Muritani ciifdii nanondiral dokkowal awooɓe senegaalnaaɓe 400 yamiroore awo, potɗe hesɗitineede hitaande kala. Kala ko ɓe nanngi ɓe ƴeeŋtinta ɗum ko yeeso haralleeɓe awo muritaninaaɓe. Laamu Senegaal huniima ƴettude kala peeje mbele arooɓe ɗo Ndar ɗoo « huufde e reende » ko ƴeeŋtintee koo, ina toppitee no moƴƴi. Ngalɗoo nanondiral ko kabaaru belɗo wonande awooɓe Ndar, kono kadi ko kabaaru belɗo wonande Muritaninaaɓe, haɗtinooɓe liɗɗi gila awooɓe senegaalnaaɓe toowtinaa. Ina hollitaa e nanondiral ngal wonde “gollooɓe awo muritaninaaɓe ina njamiraa hasde laaɗe awo senegaalnaaɓe e kaɓirɗe mum en, ngam huuɓnude soklaaji cakkudi Muritaninaaɓe”. BAB


text:
Ɗo yahanoo artaa fof, ñalnde 9 feebariyee 2017, ñaawtirde San Francisco teeŋtinii jowgol dekere mo hooreejo leydi ndii, hono Donald TRUMP ƴettunoo ñalnde 30 saawiyee 2017 ngam haɗde jeyaaɓe e leyɗe 6 juulɓe naatde Amerik. Ina wayi no ko gacce mawɗe wonande TRUMP sibu ɗum ina yejanoo e geɗe ɓurnooɗe tiiɗde mo, haa seedtina wonde ko laamu kesu ardii leydi ndii. Jooni, heddanii mo ko wullitoyaade to Ñaawirde rowrowre. Toon noon, alaa e sago ñaawooɓe 5 e nder 8 jeyaaɓe heen ɓee njaɓana mo. Nde tawnoo o ɗaminaaki ɗuum, o wiyi ko o ƴettoowo “dekere goɗɗo”.
Ɗum noon, eɗen mbaawi wiyde wonde doole luulndiiɓe ngañgu e ooyre ndañii poolgu. Ina jeyaa e ɗeen doole darinooɗe faddaade yamiroore Trump ndee, ko ina abboo e teemedere pelle mawɗe toppitiiɗe karallaagal kumpital e jokkondiral toowngal (Apple, Microsoft, Google, Facebook ekn), ngullitinooɗe to Ñaawoore leydi Amerik, sibu e miijo majje dekere ndee rewaani laawol, tee ina « bonnana no feewi atampirisaaji amerik, ina haɗa ƴellitaare e pentugol geɗe kese ». E nder ɗaɓɓaande ñaawoore ɗe njoɗɗini ndee, eɗe mbinndi heen wonde « tumarankooɓe njiytii gannde keewɗe nafoore wonande ngenndi men, tee cosii teemedee antampiris ɓurɗi lollude e waawde fentude e leydi ndii », ɓe limti heen Apple, Disney, Google walla kadi Ford.
E wiyde maɓɓe, dekere TRUMP ndee ina ɗawa antampirisaaji leydi ndii « ƴettude yimɓe jom en kattanɗe mawɗe », ina ɓeyda fereeji golle, tee « ina leefɗina ɗe e nder winndere ndee ». Dekere ndee ina luutondiri haa ɗoon waawi haaɗde e « piɓle potal nder tippudi tumarankaagu », yanti heen ende luutndii sariya ƴettanooɗo e hitaande 1965 karminoowo paltoor tuugiiɗo e ngenndaagu wonande ɗaɓɓooɓe mooleede, mo persidaa Lyndon Johson siifnoo ndeen oo. Ko ɓuri heewde e siifɓe nde ko antampirisaaji karallaagal-Toowngal (high-tech), ko wayi no Facebook, Google, Microsoft, Apple, Twitter ekn…
Dekere ndee ina haɗi jeyaaɓe e won e leyɗeele naatde Dental Dowlaaji Amerik (DDA) e mudda balɗe 90. Hay leydi ngootiri limtaaka heen, kono, e ko tabiti, ɗum anniyaa faweede ko e jeyaaɓe e leyɗe jeeɗiɗi juulɓe, hono Siiri, Iraan, Sudaan, Libi, Soomali, Yemen, e Iraak. Ɗum toɗɗaaki wiisaaji (jamirooje naatgol) dipolomaat en e gollotooɓe e Fedde Ngenndiije Dentuɗe.
Donald TRUMP laaɓɓitinii ñalnde aljumaa 27/1/2017 e tele wonde faandaare kuulal ngal yahata ko e « hisnude kereecee en ».
Kono tan, daliilu mo TRUMP rokki oo, gaddanɗo ɗum ƴettude ndee yamiroore, wonaa hujja jaɓniiɗo, e wiyde ñaawooɓe 3 ñaawtirde San Francisco ndee. Waɗi noon, ko e nder 182 ownooɓe yiɗnooɓe waɗde bone e leydi hee gila 1990, hay heen gooto jeyaaka e leyɗe jeeɗiɗi jopaaɗe ɗee (heen 101 boom ko ameriknaaɓe).
Tesko : Ko ñaawoowo dowrowo (juge fédéral) ina wiyee James Robart yownoo dekere oo ñalnde 3 feebariyee 2017.
Bookara Aamadu Bah


text:
Duttorɗe kaalooje ko faati e laamlaamu Mali keewaani, hay goodɗe ɗee laaɓtaani, tee luggiɗaani. Ko ɗum addani yimɓe luurdude heen haa hannde. Kollitgol duttorɗe tuugaaɗe ngam jangtaade daartol laamlaamu Mali. Ko ɓuri teeŋtude heen ko duttorɗe binndaaɗe (El Bakri, Ibn Batuta, Taariik es Sudaan, Taariik al Fatash…), yantude e aadaaji jangtaaɗi (awluɓe…).
Duttorɗe binndaaɗe. Ko ɗe fannuuji ɗiɗi : duttorɗe binndaaɗe booweeje (kañje tan ngoodnoo haa e teem 16ɓiire) e duttorɗe binndaaɗe nderiije (tuggi teem 16ɓiire) ummiiɗe e yiyooɓe binndi wonɓe worgo maayo Niiseer. Ine jeyaa e binndaaɗe gadane ɗee, binndaaɗe ɗanniyankooɓe aarabeeɓe e berbeer en, haa teeŋti noon e El Bakri (teem 12ɓiire), Al Umari, Ibn Batuta e Ibn Khaldum (teem 16ɓiire). Ine jeyaa e binndaaɗe nderiije ɗee, binndaaɗe Taariik es Sudaan e Taarik al Fatash, jubbi daartol/daartol Ɓaleeɓe e jubbi daarti biɗtoowo, peeñɗi caggal nde Maruknaaɓe keɓti laamlaamu Sonngaay, jubbi kaalooji seeɗa ko faati e Mali. Jangtaali ɗanniyankooɓe purtugeecnaaɓe e españoolnaaɓe ina ndokka kabaruuji paatuɗi e laamaandi Mali cakkitiindi, tee leefɗitndi no feewi.
Aadaaji jangtaaɗi. Nde tawnoo ngawlaagu ina heewnoo faayiida, tee ina lutti haa hannde heewde faayiida e galle laamɗo Mali, aadaaji jangtaaɗi kam enne ine njogii faayiida mawɗo nder wiɗtooji jowitiiɗi e Mali ɓooyɗo. Alaa golle ummonaa ngam renndinde ɗi kañji kala e saaktidde ɗi mbele eɗi mbaawa yerondireede. Ko baaba tottata ɓiɗɗo e sifaa piɓiiɗo, kono eɗi ceerti fawaade e gure e diiwanuuji. Ine teskee ɗi mbayliima so ɗi ƴeewdaama e ko ƴettanoo law gila e fuɗɗoode koloñaal. Ko ɗum tagi ɗi poti yiyreede tan ko no faawru kabaruuji daartol ɗi ceɗtaaki tawo, doondiiɗi nafooje renndo, ɓurɗi waawde feeñninde neesu renndooji ɗo ɗi ummii ɗoo. Aada ɓurɗo anndeede ko aada jangtotooɗo ummannde laamu Suñnjata Keytaa, mo heewɓe caakti e mum binndanɗe, haa arti noon e “Soundita ou l’épopée Manding” (Suñnjata walla Daarol Manndeŋ) nde Jibriil Tamsiir Ñaan. Eɗen mbaawi kadi humpitaade wiɗto Yuusuf Tata Siisee woɗnde e gawlo Wa Kamisoko e Siriman Kuyaate wonande binndi doosgal Manndeŋ, binndangal e ndonu winndereewu Unesco, ngu ɓooygol mum yedditaa.
Wiɗtooji biilleeji keewaani. Ɓurngo heen faayodinde, hono wiɗooji Filipowiak to Ñaani e kitaale 1965, 1968 e 1973 rokkaani njeñtudi ndallinaandi wonande yonta hakkundeejo (teem XIII – XVI).
Iwdeyaagal. Iwdeyaagal helmere « Mali » laaɓtaani. Yimɓe laamaandi ndii nganndiri ndi tan ko Manden wonaa Mali. « Man » firti e Bammbara e Malinka ko « liwoogu », e « den » firti ko « cukalel », woni “menden”= ɓiy liwoogu. Ƴoogirɗe aarabeeje ina kaala haala laamlaamu Malel, Malal, Melli, Mali, kono ɗe ndokkaani firo helmere ndee. Fulɓe (leñol eggiyeewol teweteengol e Mali gila e fuɗɗoode laamlaamu nguu) mbiyata yimɓe Maden ko « Malinke », woni « huunde malaande ndee ». Nii woni Madenka en e koye mum en mbiyata leydi mum en ko « Manden », fulɓe mbiyata ndi ko « Mali » (« waɗde maslahaa », « wondude e Malu »), yimɓe ɓee, ɓe mbiyata yimɓe ɓee ko « Malinke ». E Bammbara, Mali ina firta kadi « ngabu » ; hawri kisa ngel kullel ina horsini worgo leydi ndii, ɗo Malinkee en e Bammbara en koɗi ɗoo
Hol to laamorgo Mali wonnoo ?
Ƴoogirɗe keewɗe, ceertuɗe ina kaala haala laamorgo ngoo. Tee ɗe kawraani e haala. (…)
Eɗen njogii firooji e gowlaali keewɗi wonande innde laamorgo ngoo (Malli, Biti, Bini, Bani, Yani, limtidaaka). Ɗum noon mbele ɗee inɗe kala toɗɗii ko nokku gooto walla njoopii ko laamorgo wooto? E tuugnaade e ƴoogirɗe jangtaaɗe e biilleeje nokkuuji keewɗi ina njalti e binndol daartol ngol. Ñaani Madugu, Mani-Kura walla Mali-Tommbo e Ñaani, gurel tokosel sara maayo Sankarani ngel nokku mum wiɗaa e oorle tati 1965, 1968 e 1973. Eɗen njaajnoo e oo nokku e les ɗoo. So en tuugniima e aadaaji jangtaaɗi, rewrude e hinnde Jeli en woodnoonde e laamu Mali, duuminoonde e won ɗeen gure Mali hannde, ɓuri waawde haalde ko haala nokku ina wiyee Keyla. Jeegarafeejo engeleejo gooto ina wiyee Cooley ine sikki laamorgo ngoo wonnoo ko saraaji wuro Samee, sara maayo Joliba. Ofisiyee farayseejo ine wiyee Binger taccunooɗo Sahel, maandinii, e hitaande 1892, nokku Ñandimaadugu oo, sara Yamina. Ɗee cikke ine kawriti e fonngo nano maayo Niiseer. Ɗe ɓamtaaka e binndi daartol ɗii. Ko Maurice Delafosse idii rokkude haala kaa himme. E hitaande 1912, e deftere makko Haut-Sénégal-Niger, ko Binger o idii rokkude goonga, hade makko faytude e cikkal kesal laatingal miijo wonande gagga oo.
Ñaani, laamorgo Mali (1923-1958). E nder binndanɗe keewɗe, laamɓe koloñaal en, tuggi Delafosse e Vidal haa Gaillard, peeñninii jokkondiral hakkunde innde Ñaani wonnde sara nokku Sankarani oo, e innde wonnde e ƴoogirɗe binndaaɗe ɗee. Ko ngoon miijo saabii wiɗooji biilleeji baɗaaɗi e Ñaani ɗii.
Oorle biilleeje to Ñaani (1965-1973)
Poloñnaajo ina wiyee Filipowiak waɗii oorle wiɗooji e nokku hee e ballondiral e Jibriil Tamsiir Ñaan, karallo daartol Mali, e jokkondiral e Raymond Mauny, karallo faraysenaajo wonande Sudaan hakkundeejo, profeseer to Sorbonne. Nde o joofni wiɗooji ɗii, o yaltini, e hitaande 1979, deftere Études archéologiques sur la capitale médiévale du Mali, ɗo o hollitta tonngi golle makko. Omo wiya heen o yiytii laamorgo laamu Mali. Ɗoon e ɗoon ɗiin tonngi Filipowiak njedditaa nde tawnoo ɗi nganndaama gila deftere makko ndee yaltaani. Wiyeteeɓe Meillassoux e Hunwick, nde ƴettiti bolol Ibn Batuta, cakkitii nokkuuji goɗɗi. Hade ɗuum tawi Mauny joofiima luure gonɗe hakkunde binndi Filipowiak ɗii e njaltudi ƴeewndooji kuutoriiɗi karbon 14.
Fawaade e caɗeele jiytugol laamorgo duuɓi soñteende (âge d’or), daartooɓe ɓee paati e laamorgo adanngo ngoo (Conrad, Greenn), mbaɗti huutoraade kelme ɓurɗe wonde jaambureeje, ko wayi no galle Mansaa en, walla galle laamorɗo Mansaa en, ngam lomtinirde ɗum helmere laamorgo ndee, ɓayri cikke cakkitiiɗe ngabbitii ko e jaɓde wonde galle laamorɗo oo ko jirlotonooɗo hakkunde gure keewɗe (miijo senngo daartiyeewo engelenaaɓe (anglo-saxon)). Ɗum noon haa hannde ko yowre woni ɗoon ɓayri nokkuuji biɗtaaɗi ɗii ndokkaani njeñtudi njaɓniindi. Nde tawnoo kattanɗe heristiije (héristique : ñeeñal jiytugol) tuugiiɗe e ƴoogirɗe laataaki, yimɓe mbayi no ruŋtiiɓe gagga oo nii. Ina gasa tawa ine sokli wiɗtooji ɗii mbaɗoyee e nokkuuji goɗɗi.
Fulo : Bookara Aamadu Bah, Ƴoogirde : Wikipedia


text:
Noy ñawɓe woni e jaɓɓoreede e nder cuuɗi safrirɗi?
Saakitaama ñannde :
Toɓɓere cellal ko ngalu ndee jeddiire noy ñawuɓe jaɓɓortee ley suudi safrirɗi, ko ɓuri fuu ko faati e rewɓe reeduuɓe e sukaaɓe. Keɗoɗen e ndee altineere e wakkati 8:50 walla ñannde alarbaare wakkati 17:50 (GMT).No jaɓɓagal woniri e suuɗi safrirɗi? Saɗɗaaji ko rafi jaɓɓagol lobbol waawi waddude? Ko waawi saabade ɗum. Faa keɓen ko laaɓi e majjum, en calminan Dokteer Ummu Kulsuum TALL, safroowo to doktoroore mawnde Deedugu leydi Burkina.En yewtidan nga DIIJA kanko o kinniiɗo cella rewɓe to Doktoroore mere enfant NJAMENA,Ley yewtere ndee, en calminan duu Dr Abdulaay JALLO, safroowo, njannginoowo safraaku to leydi Gine. O hollitan en no jaɓɓagol ñawɓe jannginirtee safrooɓe. Fade ɗum en keɗoto konnguli sakiraaɓe yoga e ko ɓe yi’i e labtaaniiji e alhaali jaɓɓo.
Heɗoɗee jeewte waɗooje altineere kala e njamdi 8:50 (GMT) Heɗitee nde talaataare e njamdi 17: 50 (GMT).
Oɗon waawi waɗtude baka mon e yewtere dow tonngoode WhatsApp: 00 221 76 644 12 72.
On mbaawi heɗaade taskaramji amen dow kelle Facebook maa Tweter: RFI Fulfulde


text:
Home -- Fulfulde -- Perform a PLAY -- 068 (The showdown 1)
68. Fii Tiindondiral ngal 1
Yimåe wi’eteeåe Eskimooåe ɗiɗo (hoɗuåe ka bufenri ndin ɗuuɗi ton) no jooninoo e hoore puusirkoy koy, hiåe åornii conci tekkuɗi. Cabbi ɗin e bareeji ɗin no hawja hella ka åuuåol ngol tiiɗi ɗon. Tun Korka nani hito goɗɗun.
Karamoko, dureejo on, nani kanko kadi : hito deýýitungo no yaarude ka gilaasi on woni ton.
Hito sifulee on e bareeji ɗin no daraade ka hoore laawol. Eskimooåe åen no wattii kufuneeji moýýiniraaɗi leeåi kulle. Sikke alaa e ɗun – gilaasi on no yimude. Kulol ngol no åeydaade. Ko fii gilaasi on no yimude, ɗun no firi wondema gilaasije ɗen ka ley ndiyan no aroyay – guuwe moolanaaɗe aray wondude e doole buy nde wootere tun, hara no muncude huntere åurnde nden tekkude.
(Hito ko sawru ndun piyata kon)
Cellu : "Acaa, Acaa, mahin yo bareeji! Dogee tinna haa ka pencen. Guuwe tiiɗuɗe aroyay, hiɗe waawi sahinbinde en."
Korka : "Colli, a yi’ii kun puusirkun too?"
Cellu : "Hara åe feetii? Hiåe dogidude e guuwe ɗen?"
Korka : "Hiɗen haani hajagol åe."
Kono nde puusirkoy koy ɗiɗoy fottii, Korka yewti misiyoneråe åen ka saare Eskimooåe wonåe åen e kuma puusirkun, o hajaaki åe.
Korka Colli hewti ka pencen hiɗi hisi.
Korka : "Ɗun feýýii no moýýiri."
Cellu : "Åeya non ko honno?"
Korka : "Hiåe haani maayude kamåe. Jooni non yo Iisaa maååe on hollu en himo dolni åuri guuwe tiiɗuɗe ɗen, eyoo."
Yimåe åen ɗiɗo moýýini ko wi’etee igloo. Onsay Korka yahi ka magasan wondude e dolokke mo leeåi kullii wi’eteengii phoque horiingii ngin. Hara oo debbo portoojo ɗoo ko kanko woni sonnaajo misiyonerjo on?
Korka : "Miɗo faalanoo wattitude dolokke fourure on e joga-hare."
Debbo : "Mi anndaa si hiɗen hanndi e fourure åuri nii. Hara a waaway habbagol haa tuma moodibbo an on arti woo?"
Korka : "O artoytaa."
Debbo : "Ko honɗun wonɗaae wi’ude?"
Korka : "Guuwe tiiɗuɗe fota no saatii waɗugol."
Debbo : "Guuwe tiiɗuɗe honno nee???"
Ɗun diwi mo hakkil, tawi debbo on no udditi gite. Mbileejo on udditi fineeter on, åe fow hiåe nanude ko gilaasi henndu bufenri woni kon e wuttugol.
Debbo : "Korka, ko hanno hajoɗaa mo?"
Korka : "Ko fii honɗun mi haani waɗand ɗun? Iisaa makko on yo wallito mo si himo waawi."
Debbo on jiåii. Onsay o yiiti aaya wonɗo on ka Kitaabul Muggadasi wengiiɗo on ka maadi. Annabi Iisaa maaki ɗun ɗoo : Mi yeɗaama kala bawgal ka kammu e ka hoore leydi.
Debbo : "Annabi Iisaa no waawi ɗun! Hay nde wootere o foolaaka e nder eååonndiro doole."
Korka : "Eååondiro doole on fuɗɗike. Si o artii ɗun e tawde waɗugol guuwe tiiɗuɗe ɗen, haray mi gomɗinay e innde annabi Iisaa nden."
Debbo : "Korka, åe artoyay, miɗo felliti."
Pellital makko ngal addani mbileejo on sikkitaare. Ko hombo foolata e nder foolotiro doole on? Ko Korka kaa ko annabi Iisaa? A hendoto jaabawol ngol ka taariika hikkotooɗo.
Yewtooåe : Fillitotooɗo, Korka, Cellu, Debbo
© Copyright : CEF Allemagne


text:
Fuurno O / Fuurnooji Ɗi
Fuurno ko
Innde renndinnde
Fuurno ina waawi ɓaggeede e fannu
Kuwtorɗe
.
Teelal Fuurno ko Fuurno, keewal mum ko Fuurnooji.
Firo
Nokku baɗɗo mbeɗu ɗo ƴulɓe jayngol mbaɗetee ko wulnirtee koo fawee heen. Mbeɗu ngu ina fawii e dow jooɗorde, hakkunde mbeɗu ngu e jooɗorde nde, ɗoon henndu naatirta wuurtee arda ƴulɓe ɗe les, wutta ɗe, boyna ɗe.
Ɓeydou firo woɗngo
Fuurno e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Fuurno e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Fuurno
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Fuurno
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Fuurno


text:
Jibiru Mbaay woni mawɗo dental sukaaɓe daraniiɓe ɓamtaare Wuro Foora Jaawara
Saakitaama ñannde : Hesɗintinaama ñannde :
Nde yontere min ngaddi e ndigiral meeɗen ko alkaali ɓamtaare gure dow ɗee. Juppuɗo yontere ko mbiiɗon, wiyete ko Jibiiru Mbaay dillata ko e ɗum.
Kanko woni mawɗo dental sukaaɓe daraniiɓe ɓamtaare wuro Foora Jaawara. Ngoon wuro woni ko Matam e nder Kanel. Hay jeere moƴƴere alaano, kaɓirɗe suudu safrirduu ne yonaano, sukaaɓe tokosɓe ɓee ne wonɓe e ɗudal gootal tawateengal toon ne ngalaano defte moƴƴe mbela mbaawa njangude noo haaniri nii. Ko sabaabunde fedde ndee ɗum fof natti ɗoon. Hannde eɓɓo mango fedde ndeen woni wadde feere haa laktiriisi naata e wuro Foora Jaawara, galleji ɗii fof mbaawa heɓde jeeyngol (kuurang).
Fulfulde faaminiinde :
Yontere nde, ekkinoowo en fulfulde, Issa Jallo addi ko helmere Hoore. O addi bandooji keewɗi fii wallude enn paamen ɗume won ko fulfulde wi‘ata hoore.


text:
Ɗerol Pol yahde he himɓe
Galatiya
Habaru dow ɗerol ngool
Pol winndi ɗerol ngool yahde he himɓe Galatiya, himɓe ɓe o waajinoo *Habaru lobbo. Ɗerol makko ngool duu woni ɗerol aranol ngol o winndani goonɗinɓe Iisa *Almasiihu.
Daliila binndol maggol woni haɓɓi hoore tawaaɗo hakkune goonɗinɓe Iisa *Almasiihu wonɓe nder leydi Galatiya. Haɓɓi-hoore oo naati hakkune maɓɓe wakkati jannginooɓe fewreeɓe gom tefannoo wartirde ɓe nder tokkol tilsinooje *Tawreeta.
Pol winndi ɗerol ngool ngam wallude goonɗinɓe eytaaɓe faa majji ɓee, ngartaa dow laawol ngol o jannginoo ɓe. Nder ɗerol makko ngool, o winndi ngam famtinde ɓe ko goonɗinol tan hokkata neɗɗo hoolaare Alla. O hollii ɓe ko goonɗinol no yaada e hidde. O wi'i ɓe duu ko no haani goonɗinɗo jooɗo jonnde wooɗune ngam walla woɓɓe.
Ko winndaa nder ɗerol ngool :
Sannoore Pol (1.1-10)
Kisinam ɗam goonɗinol Iisa hokkata (1.11–2.21)
Tokkol Tawreeta Muusa naa goonɗinol Iisa (3.1–4.31)
Kollitooje dow mbuurnam goonɗinɓe hannden e jaaŋo (5.1–6.10)
Pooɗol noppi e baynodirol (6.11-18)
1
Sannoore
1 Ɗerol ngool ƴuwi to am, miin Pol, mo hanaa himɓe ngaɗi ɗum lilaaɗo. Mi laataaki duu lilaaɗo daliila goɗɗo. Amma Iisa *Almasiihu he Alla *Baabiraawo ummintinɗo mo he maayde ngaɗi kam lilaaɗo. 2 Miin e banndiraaɓe meeɗen wonduɓe he am fuu, miɗen njewta on, onon kawriiɗe goonɗinɓe Iisa gonɗe nder leydi Galatiya. 3 Alla *Baabiraawo he Iisa *Almasiihu Joomiraawo meeɗen kokku on jam e moƴƴere. 4 *Almasiihu mursi yonki mum, laatii *sadaka ngam moytude hakkeeji meeɗen he ngam hisinde en jamaanu bonɗo oo. Nii o humniri muuyɗe *Baabiraawo meeɗen gonɗo dow. 5 Teddungal laatanoo Alla faa abada abadin. Aamiin !
Habaru lobbo no gooto
6 Tottitaaki Alla, nodduɗo on forba laatoɗon himɓe mum daliila moƴƴere Iisa *Almasiihu, tottitaaki kii, ki njaawɗiɗon waɗude, tokkuɗon waaju gom mo miiliɗon no nafa on. Amma waaju oo walaa fuu ko nafirta on. Tottitaaki mooɗon kii haayɗini kam sanne. 7 Paamee ko *Habaru lobbo gom fuu walaa mo ƴaari *Habaru lobbo oo. Amma woɓɓe no tefa wattodira ko'e mooɗon. Ko ɓe ngiɗi woni ɓe mbattititta *Habaru lobbo filla *Almasiihu. 8 Min mbaajake on dow *Habaru lobbo oo. Amma nde neɗɗo gom, naa maleykaajo ƴuwɗo dow gom, naa nde minen he ko'e amin ngari nyannde gom, mbaajii on ko seedi he *Habaru lobbo oo, too, Alla huɗu joomum. 9 Min kaalaniino on ɗum, joonin duu miɗo haalana on ɗum : Neɗɗo fuu wari waajii on habaru gom, mo hanaa *Habaru lobbo mo min mbaajii on oo, too, Alla huɗu joomum.
10 Too joonin ɗume tefanmi, hidde himɓe naa hidde Alla ? Naa mi walaana miɗo tefa welnude ɓerɗe himɓe ? Nde nii welnude ɓerɗe himɓe tefanmi, nden mi laatataako maccuɗo *Almasiihu.
Laataaki Pol lilaaɗo
11 Banndiraaɓe, miɗo hiɗi paamon ko *Habaru lobbo mo mbaajotoomi oo hanaa to goɗɗo o ƴuwani kam. 12 Goɗɗo hokkaay kam mo, goɗɗo duu ekkitaay kam mo. Amma Iisa *Almasiihu e hoore mum wannginani kam mo. 13 On nanii no njooɗoriimi illa arannde nder diina *Yahudankooɓe. On nanii fuu no torrirmi hawriine jeyaaɓe Alla faa noy walaa. Mi sinngii koyngal sey mi sankitii hawriine ndee. 14 Miɗo ɓuri heewɓe nder waldeeɓe am naatude diina *Yahudankooɓe. Miɗo ɓuri ɓe, ɓe fuu duu tiiɗude faa noy walaa he finaa-tawaa maamiraaɓe am. 15 Amma Alla nder moƴƴere mum suɓake kam illa mi rimaaka. O suɓake kam, o noddi kam. 16 Ɗum welu mo waɗi o wannginani kam *Ɓiyiiko ngam mi waɗana ɓe kanaa *Yahudankooɓe filla makko. Amma wakkati mum mi saawodiraay neɗɗo fuu. 17 Mi ummaaki, mi yehi *Ursaliima ngam fottude artuɓe kam laataade *lilaaɓe ɓeen. Mi yehaana leydi Arabiya, nden ngartumi Damas.
18 Duuɓi tati gaɗa tuubol am, nden nyannde gom ummiimi njehumi *Ursaliima ngam mi anndodira he Piyer. Njooɗidiimi he makko balɗe sappo e joy. 19 Ko ƴaari Yakuuba minyo Joomiraawo meeɗen walaa lilaaɗo gom mo ngi'umi. 20-21 Ummiimi *Ursaliima njehumi leydi Siriya e Silisi. Ko mbinndanmi on ɗum no goonga, Alla no seedi, mi fenaay.
22 Kawriiɗe goonɗinɓe leydi Yahudiya tokkuɗe *Almasiihu ngi'aay kam baa nde worre. 23 Amma wakkati ɓe nani no wi'ee torrannooɗo ɓe oon kam woni hannden no waajoo filla *Habaru lobbo, habaru mo o tefannoo nyifude, 24 ɓe tinni iɓe teddina Alla daliila ko o waɗani kam.


text:
Mbaañ jeyaa ko e diiwaan BARAKNA. Barakna ko diiwaan tataɓiijo leydi Muritani. O woni ko worgo –hirnaange Muritani. Omo tonngi e nder makko departemaaji joyi. Ɗiin ngoni : AALEG – MAGTA LAHJAAR- ƁOGGEE- BAABAAƁE – MBAAÑ binnditagol kuuɓtidinngol leydi Muritani e hitaande 2013 qiimii keewal yimɓe diiwaan oo ko 336.207. tawi ko nii ɓe peccorii :
Eeleega : 90 191 neɗɗo
Mbaañ jeyaa ko e diiwaan BARAKNA. Barakna ko diiwaan tataɓiijo leydi Muritani. O woni ko worgo –hirnaange Muritani. Omo tonngi e nder makko departemaaji joyi. Ɗiin ngoni : AALEG – MAGTA LAHJAAR- ƁOGGEE- BAABAAƁE – MBAAÑ binnditagol kuuɓtidinngol leydi Muritani e hitaande 2013 qiimii keewal yimɓe diiwaan oo ko 336.207. tawi ko nii ɓe peccorii :
Eeleega : 90 191 neɗɗo
Baabaaɓe : 45 832 neɗɗo
Ɓoggee : 85 919 neɗɗo
Magta lahjaar : 64 365 neɗɗo
Mbaañ : 49 900 neɗɗo tawi heen 26 952 ko rewɓe.
Departema Mbaañ ko komunaaji nayi. ɗiin ngoni : MBAAÑ – ÑAABINA – BAGODIN – EDBAAY EL HIJAAJ
To bannge koɗki Mbaañ jeyaa ko e falnde YIRLAAƁE e HEBBIYAAƁE Rewo wuro ngoo ko HAYMEDAAT Fuɗnaange maggo ko FEERALLA Hirnaange maggo ko DABBE woni yeeso mum ko dabbaano So a taƴtii maayo to fuuta senegaal woni worgo ko MBOOLO BIRAAN e takko mum. So wiyaama Mbaañ ,kala gannduɗo ɓernde mum dogat e Hammadi Kunndo ,Demmba Kunndo ,Paate Kunndo, Ɓooy Kunndo e Siley Ndikkuru. Mbaañ ko ngo suudu jasaknaaɓe, suudu jaaltaaɓe poongel e suudu jaaltaaɓe siñcu. E nder tinndi e daari, ɓiɗɓe fuutankooɓe ina nanira ngo wuro ko cuuɗi tati, gabi tati, wooturu waaldi saayna. Wuro ngoo ina heewi jettooɗe, kono ina maantini heen : Joob, Saar, Sih, Mbooc Sek e Manngaan. Lawakooɓe Mbaañ ko Joobɓe woni suudu Murtuɗo (Mammadu Sammba Joob ) jeyaa nduu. Mbaañ Sammba noon ina haandi e jibinde hono murtuɗo en ngati en majjaani pellital e teddungal IDI SAYDU KUMMBA ELIMAAN, MUUSAA SAYDU KUMMBA ELIMAAN, SILEY CEERNO BOOKARA HAMJA, e MAMMADU GAMOO MAWƊO ɓeen worɓe ko jaambareeɓe jeyanooɓe e konu ALHAJJI SAYKU UMAR TAAL.
Mbaañ sammba ɓooydii e jibin’de yontaaɓe, jogiiɓe geɗe to joomiraaɗo, ngati ELIMAAN SIREE NJAAK maama Murtuɗo oo ko waliyyu ALLAH moƴƴo. O wirnaa ko to baamuule gaɗa maayo biyeteeɗe Mbuulma. Mbaañ ko wuro jaambareeɓe huɓɓuɓe dartinooɓe laamu Muritani e hitaande 1962 e sahaa ngu yiɗi haɗde joɗnde mooɓondiral ƴellitaare ɗemngal pulaar, hono ALHAJJI SAMMBA BUUƊEL JOOB en. ko ɗoon alkule pulaar innaa mbiyaa ALKULE MBAAÑ.
Haamiidu Bah catal Suwoyraat Fedde Ɓamtaare Pulaar e Moritani


text:
So tawii ina wiyee wonde waɗnoo Siidi wul Seek Abdallaahi nomde Abdel Asiis e Gaswaani e Negrii seneraal ko yiɗde ruppaade bone mum en, huunde nde daɗndaani mo ; ina gasa tawa Abdel Asiis ne ko hono ɗuum faanditii heen, so welnaade ofiseeji mawɗi ɗii.
So tawii ina wiyee wonde waɗnoo Siidi wul Seek Abdallaahi nomde Abdel Asiis e Gaswaani e Negrii seneraal ko yiɗde ruppaade bone mum en, huunde nde daɗndaani mo ; ina gasa tawa Abdel Asiis ne ko hono ɗuum faanditii heen, so welnaade ofiseeji mawɗi ɗii.
Waɗi en wiyde noon, ko o nomii senerooji 18 tuggi nde o heɓti laamu faade hannde. Wattindii nomeede, ñalnde talaata 2 abriil 2013, ko Hanana Ould Sidi, koroowo konu kuftodinɗo, e Ahmedu Bammba wul Bahiya, Waali Tiris-Emmuur e Muhammed Seek wul wul Muhammed Lemiin ganndiraaɗo ‘Buruur’, gardiiɗo diiwaan konu jeegoɗo (Nuwaasoot), e Ghulaam wul Hamuud, docteur ko faati e jibinirgol (gynécologie), e Isselkou Ould Seek el Weli, gardiiɗo konu diƴƴe. Won wiyanooɓe nomaama ñalnde alkamiisa 21 marse 2013, kono inɗe dokkanooɗe ɗee, ɗiɗo heen laataaki. Kono, won fuɗɗinooɓe wullude wonde hay seneraal hardaane woodaani, e ngolɗoo doggol cakkitiingol noon, eɗen teskoo heen hardaane gooto, so Ghulaam wul Hamuud. Hade ɗuum, e hitaande 2009, o nomiino Njaga Jeŋ e Wul Meget e wul Bekriin e Wul Haadi e wul Sanaagi, senerooji. E hitaande 2011 o ɓeydi heen Miskaaru, o reftini heen e hitaande 2012 ndee, Jah Aadama e Dah wul Maamy (gardiiɗo duwaan) e Muhammed wul Reggaani wul Siidi Ahmed. Hannde konu Muritani ina yahra e senerooji 17. Won haalooɓe sappo e jeetaɓo, hono bappinooɗo comci ngam waawde wonde hooreejo leydi oo… Ina wiyee kadi Wul Gaswaani, ko maresaal. Won wiyooɓe kadi, “ɗiiɗoo senerooji kala, ina famɗi heen meeɗɗo yahde wolde…”
- Ndiwoowa konu yanii kadi
Kadi ! Ndiwoowa konu Muritani yanii saraaji Awjeft ñalnde altine 18 marse 2013. Karallo biyeteeɗo Bubakar Mbooc sankiima heen. Huunde ndee arii e hulɓinaade no feewi, sibu, so en njuumaani, kaaɗoo laana woni tataɓa, ka konu Muritani waasi e nder duuɓi ɗiɗi fat. Mate ko diwnooɓe ɓee ngoni ɓe ɗigginaani golle mum en walla ? Heewɓe ceedtiima wonde wonaa toon bone ɗee ngoni, ndiwnooɓe ɓee ko heblaaɓe heblo moƴƴo, jannguɓe golle ɗee, kumpitiiɓe ɗum. Heewɓe mbiyi ella oo woni ko e laaɗe hee e koye mum en. Tee ko laaɗe coodaaɗe ko tiiɗi sanne. Ma a taw ko laalaaɗe tan purga-ɗen e coodgu tiiɗngu !
En cuwaano tawo yejjitde njangu laanel jahnongel « ruso kaŋŋe » e nder kanndaa Nuwaasoot, e lewru sulyee 2012, ɗo yimɓe njeeɗiɗo mbaasnoo pittaali mum en. E lewru ut 2011, ko laanel ekkol diwooje Attaar yannoo saraaji Shingiti, wari kapiteen El Bukhaari wul Muhammed. Won tooñooɓe mbiyi « nde tawnoo ardii en ko yimɓe ceb-ceb » ko kooce tan njeeyete-ɗen e coodgu tiiɗngu : ɗum woni diwooje ɗee, ɗum woni « biisuuji Asiis » ekn… Hay gudroŋaaji Asiis, ɓe mbiyata ɗum ko «suukara», nde tawnoo so ndiyam memii ɗi tan ɗi caayat ! Won ɗo tooñannge yooɗaani noon, pittaali yimɓe potaani fijireede. Laamu nguu ina foti ƴeewtaade ko waɗata koo. Ko adii fof wiɗto ina foti waɗeede haa andee ko yandinta ɗee laaɗe, hade majje gaynude sukaaɓe men.
FƁ


text:
Ñalnde talaata 1 saawiyee 2019, ɓeeynirka weeyo (laana wiɗto) mbiyeteeka New Horizons weeyii dow haayre weeyo ɓurnde ɓooyde e woɗɗude, nde laana ka aadee feewni meeɗi yettaade. Ndeen haayre ɓurnde woɗɗude inniraa ko Ultuma Thule ; hakkunde mayre e Naange ko miliyaaruuji 6 e 500 miliyoŋ kiloomeeteer (6,5 miliyaar km).
Haayre Ultuma Thule ndee woni ko e nokku ina wiyee « kowol Kuiper » (ceinture Kuiper), woni diiwaan gonɗo caggal jirlol tagofeere Naange ɓurnde woɗɗude ɗum wiyeteende Neptun. Oon nokku ina waɗi capanɗe ujunnaaje kaaƴe korngiliiɗe sabu jaangol. Lonngorɗe njiyti Ultuma Thule ko e hitaande 2014 ɗoo tan. Ine wiyee ko toon woni jofnde koode laaci, ko wayi no hoodere laaci Curi (Thiouri) nde ɓeeynirka Roseta jippinnoo e dow mum roboo biyeteeɗe Philae (Filayee).
Ultuma Thule noon ko haayre funiinde (wayi ko no kaaɗe ɗiɗi ceŋondirɗe nii) : heen wootere wiyaa Ultima, ndeya wiyaa Thule.


text:
Demmba seydi Jallo ina wonndi e jom suudu mum. Demmba noon woni aada mum tan ko so finii, so woodii ko dañi, totta jom suudu mum yo fewju bottaari, kañum faya caali jakkaa, ko bottaari tan artirta ɗum. So o wottiima kadi o hirndayoo, ko hiraande tan artirta mo. Haa waɗi ñalaande wootere o weetoyi caali jakkaa haa bottaari ɓallii, o dogtani galle, o ƴaaŋi jehre o soodi kilooji tati teewu, o addi o totti jom suudu oo, o wiyi ɗum ko hiraande. Ndeen ɓe ngottiima kadi haa waaji maa fooftiima, o ruttii to jakkaa, o hiiri e cokki e jeddi, jom suudu oo kañumne, nde tawnoo ko e maɓɓe jeyaa, defi defti gila law tan ɓallini kañum e wonndiiɓe mum, no naane e jooni tawi ɓe piltinii ɗum haa wiyi cer. Waaji maa hiiri caali Jakkaa haa geeƴe njoni, o reggini Sammba Kaari en, o wiyi ɓe “njahen galle kirtoyo-ɗen”. Ɓe ngari eɓe ñaaƴa haa ɓe njettii, seydi Jallo maa wiyi jom suudu oo “addan min hiraande”. Tan jom suudu o wiyi “eeh, hoto bone barkin, wonaa mi naat nder suudu tan njaltu mi taw-mi ullungel men ngel ñaamii teewu nguu.” Demmba Jallo wiyi “hay so ndu haangaama mooƴooji, ndu suusaa. Hol to ndu woni ?” O wiyi mo “e nduna nder”. No naane e jooni tawi o jaggii ulluundu nduu, o addi peesirgal makko (Balance), o fawi heen ullundu nduu, o tawi ullundu nduu peesata ko kilooji 3 fat, ɓurtaani, ŋakkaani. O wiyi debbo oo “en ceertaani, jooni kay a haalnat kam so tawii ko teewu nguu woni ɗoo, hol to ullundu nduu woni ? Walla so ullundu nduu woni ɗoo hol to teewu nguu woni ?
Ittaa ko e kewol Facebook Thierno Al Fulani Ba


text:
Laaɓal ko huunde mawnde sanne e nder diine Lislaam, ngam denndaangal annduɓe diine kawrii wonde neɗɗo waawaa wonde juulɗo tawi aldaa e laaɓal. Laaɓal noon ina heewi pecce, ɗum noon ma en nganndu ɗum e geɗe garooje ɗee :
• Laaɓal ɓernde
• Laaɓal balndu
• Laaɓal comci
• Laaɓal nokku juuleteeɗo
• Laaɓal diƴƴe
• Laaɓal to bannge ñameele
• Laaɓal to bannge jawdi e faagudu
• Laaɓal golle
Ɗeeɗoo geɗe limtaaɗe ɗoo ɗee fof ko geɗe doondiiɗe laaɓal so tawii so tawii ɗe caaktaama no haanirta nii ina waawi wonde deftere. Jooni noon en ƴeewat heen tan ko mbaaw-ɗen saaktude.
Laaɓal ɓernde
Ko adii fof yo a taw neɗɗo ina jogii ɓernde laaɓnde ngam nelaaɗo Alla mo jam e kisal ngoni e mum oo wiyi “Alla ƴeewataa mbaydiiji mooɗon, Alla ƴeewataa ɓiyngu moƴƴaagu mon, O ƴeewataa jawɗeele mon, o ƴeewata tan ko ɓerɗe mon”. Ɗum tinndini ko kala ko neɗɗo ina waɗa, yo a taw ina yahdi e laaɓndeeraagu, haa teeŋti noon e juulɗo, ɗum woni lislaamiyanke. Waɗi noon ko so juulɓe laaɓondiraani ɓerɗe hakkunde mum en, ɗum jibinta ko ngañgu. Ngañgu noon so naatii hakkunde juulɓe wontata ko boomaare.
Laaɓal ɓalndu
Neɗɗo ko waawi wonde fof alaa e sago o toppitoo laaɓal ɓalndu makko haa teeŋti e juulɓe, sibu ɗuum ina waɗɗinaa e maɓɓe no feewi, ɗuum kadi ina roondii geɗe garooje ɗoo ɗee :
1. Jettondiral gorko e debbo to bannge ngena, ɗum so woodii alaa e sago ɓe ɓuftoo.
2. So juulɗo memii soɓe, ko wayi no jalte, walla tare, walla ƴiiƴam keewɗam, walla jiiba, ɗum ne kadi ko maa lootee nde laaɓa.
Laaɓal comci
Juulɗo kadi ina waɗɗii e mum ɓoornaade comic laaɓɗi, ɗum ɗoon noon ina roondii geɗe ɗiɗi : heen geɗal ko ɓoornaade comic laaɓɗi cer; geɗal ɗiɗmal ngal ko ko jogaade comic hay so eɗi tunwi seeɗa, tawa eɗi njuula, waɗi noon ko soɓe memaani ɗi. Refti heen ko so comcol memii soɓe, aɗa anndi ɗo memi ɗoo, waɗ heen ndiyam poko-ɗaa ɗum haa njenane-ɗaa soɓe o laaɓii. So tawii noon comcol memii soɓe kono joom comcol oo anndaa hol to soɓe oo heedi, ɗum alaa e sago o wuppa comcol ngol fof, nde o fuɗɗoo waawde juuldude ngol. Ooɗoo soɓe kaaleteeɗo noon wonaa soɓe jaltoowo e ngoraagu gorko walla ndewaagu debbo ko wayi no kañtudi woni maniyyu. Maa en ngartoy e ɗuum yeeso. Ooɗoo ko soɓe mo tijjaaka, piltuɗo tan yani e comcol walla joom mum jooɗii heen tawi tinaani ekn…
Laaɓal diƴƴe e pecce mum
Feccere adannde to bannge diƴƴe : ɗum ko ndiyam ŋeelitii : ñaawoore mum ko ɗam laaɓɗam e hoore majjam, laɓɓinoojam ko jiidaa e mum. Ɗum noon ko maa ƴeewen anndude ɗuum e geɗe garooje ɗee.
1. Ndiyam toɓo e galaas e marmalle : fawaade e konngol Alla toowɗo oo : “ina jippinaa e dow mon toɓo ummaade e asamaan mbele oɗon laɓɓinoroo ɗum”. Woni ko e [Alanfal, kaawise 11]. Hono Alla toowɗo oo kadi wiyi “min njippinii ndiyam laaɓɗam ummaade e asamaan” [simoore al furqaana, kaawise 48]. Wonande yeewtere Abuu Hurayrata (mbelemma Alla wonii e makko) wiyi : laatiima nulaaɗo Alla (mo jam e kisal ngoni e mum oo), so tawii o habbirii e juulde o deƴƴa ko juuti seeɗa ko adii nde o janngata, mbiyii mi : “eehey maa nulaaɗo Alla –to baaba am aan e neene am- mate a yiyaani e deƴƴere maa hakkunde habbiraango e janngude hol ko mbiyataa ?” O wiyi: “mi wiya yo Alla woɗɗitin hakkunde am e bonanndeeji am, hono no ngoɗɗinir-ɗaa hakkunde fuɗnaange e hirnaange, yaa aan Alla, yo a laɓɓin am ummoraade e bonanndeeji am hono no laɓɓinirtaa comcol danewol ummoraade e tuundi. Alla lootan am bonanndeeji am tawa ko ndiyam ɓuuɓɗam e galaas” naniraa ɗum ko e dental annduɓe so wonaa Tilmiis.
2. Ndiyam mayo geec. Wonande yeewtere Abii Hurayrata (yo mbelemma Alla won e makko) wiyi gorko gooto naamndiima nelaaɗo Alla (MJKM), o wiyi : “aan nelaaɗo, minen min njoli ko laana ndiyam geec, amin njogii dihal seeɗa, so min calligoriima ɗam min ɗomɗat, mbele amin mbaawi salliginoraade ndiyam geec ?” O wiyi kanko nelaaɗo Alla (MJKM) : “eɗam laaɓi, ina daganii on jiibaaji mum”. Firti ko kala ko wuuri e mayo so maayii haa ñolii, so neɗɗo hulaani ina newnaa, ina daganii ɗum ñaamde. Naniraa ɗum ko njoyo (5). Tilmiis wiyi ooɗoo hadiis ina moƴƴi, ina selli.
3. Ndiyam mbaylotoo-ɗam ngam ɓooyde keddagol, walla ngam nokku mo woni oo, walla njillondiroojam, ko ittaɗam e mbaadi majjam, ko wayi no ndaayri walla baramlefi leɗɗe, ɗaam ndiyam ŋeelitiiɗam elaaɓal, annduɓe ina kawri eɗam waawi huutoreede. Ko ɓuri goongɗude koo, kala ndiyam ciforiiɗam noon ina sella huutoraade ɗam ɗoon ndiyam.
4. Ndiyam biir jam jam, hono ko naniraa Aliu (yo mbelemma won e makko) : “nelaaɗo Alla mo jam e kisal ngoni e mum oo, naamndiima baagal baɗngal ndiyam jam-jam, o yari heen, o salliginii heen”. Naniraa ɗum ko Ahmadu.
Jibi Joop


text:
Nguɗu, woni kaaseer, ko ñawu ndonkanaangu, kulɓiniingu, ngu yimɓe njiɗaa hay sowtude innde mum, alla e mum bonde. Wiyeede ina wondi e nguɗu, wayi ko no wiyeede « ko a maayɗo » nii. Ko ɗum addani safrooɓe waɗtude soowde ngu, ndokki ngu inɗe goɗɗe, ko wayi no « tumeur », « néoplasie », « crabe » ekn… Ko ɓuri heewde, ñawɓe nguɗu keewi safrireede ko ko anndiraa hannde « simiyoo » (chimio, dottere «chimiothérapie»).
Nguɗu, woni kaaseer, ko ñawu ndonkanaangu, kulɓiniingu, ngu yimɓe njiɗaa hay sowtude innde mum, alla e mum bonde. Wiyeede ina wondi e nguɗu, wayi ko no wiyeede « ko a maayɗo » nii. Ko ɗum addani safrooɓe waɗtude soowde ngu, ndokki ngu inɗe goɗɗe, ko wayi no « tumeur », « néoplasie », « crabe » ekn… Ko ɓuri heewde, ñawɓe nguɗu keewi safrireede ko ko anndiraa hannde « simiyoo » (chimio, dottere «chimiothérapie»).
Ɗuum woni safaara leɗɗe kaɓooje e ñawanɗe ɗee, dewroowo e ƴiiƴam. Heen sahaaji kadi, ko «rajoteraapi» (radiothérapie), firti huutoraade caafe (caafe X) ngam ‘‘saaynude’’ ñawannde ndee …, walla kadi, heen sahaaji, « hooltaade » walla taƴde ñawannde ndee…
Hay so tawii e ngu hedditii e wonde ñawu kulɓiniingu, eɗen poti anndude wonde sellooɓe e ñawu nguu ina ɓeydoo hitaande kala. Ñawu nguu waɗtii safreede haa sella. To leyɗe hirnaange, ko ɓuri feccere (hedde 60%) ɓe nguɗu heɓtotoo ɓee, ina cafree haa cella ɗeɗew ! Hay so tawii ko safaruuji juutɗi, muusɗi.
Ko ɗum addani opitaal gooto, gooto e ɓurɗi heɓtineede e winndere ndee, biyeteeɗo « opitaal John’s Hopkins » to Baltimoor, e nder dowla Maryland to Dental dowlaaji dentuɗi Amerik, ummanaade naatnude e hakkillaaji yimɓe, aadaaji safaara kesi, tuugiiɗi e ñaamdu. Ngam haa ɓeydo-ɗen anndude ko haaletee ɗoo koo ko huunde fotnde teskeede no feewi, nganndon, e nder duuɓi 17 deggondirɗi, hitaande kala, ooɗoo opitaal arata hoore opitooji Amerik ɓurɗi moƴƴude. Ko idii ɗuum, ooɗoo opitaal wiyatnoo ko simiyoo tan waawi safrude walla sellinde araaɓe nguɗu. Jooni o wiyi on «feere woɗnde ina woodi nde wonaa tan simiyoo ». « Feere ɓurnde yuumtude ngam haɓde e nguɗu, ko waasde rokkude geeƴi (cellules) ñawɗi ɗii, ko ñaami», ɗum woni waasde rokkude ɗum en ñamri ndi hatojini ngam waawde wiltude.
Hol ko geeƴi guɗaaɗi nguuri ?
Suukara : Suukara ko ñamri nguɗu ɓurndi teeŋtude. Waasde ñaamde suukara ina haɗa nguɗu nguura. Gonduɗo e nguɗu ina waawi huutoraade njuumri lekki ngooti puɗoowi to « Nouvelle Zélande » ina wiyee Manuka, walla « melaas » (mélasse), hono siro modduko, tekkuko, ummotoo ko e gawƴe suukara walla betteraaf …
Lamɗam : lamɗam jeyaa ko e geɗe ɗe geeƴi guɗaaɗi katojini. Ɗum noon, araaɓe nguɗu, ina poti woppude ɗum, kuutoroo lamɗameeje puɗi, walla lamɗam geec…
Kosam : kosam ina addana dolirgol yaltinde cebam, nguurnojam geeƴi guɗaaɗi. So neɗɗo ñaamaani kosam, nguɗu ronkat ko ñaami, geeƴi guɗaaɗi ɗii maaya. Oon sahaa, ñawɗo oo ina waawi huutoraade kosam layateeri mbiyeteendi sojaa (lekki mum ɗeɓi nanndude ko e ñewñewol, kono remetee ko e duunde Amerik walla Asi…
Teewu mboɗeewu : Geeƴi nguɗu (cellules cancéreuses) ina mbewa e nokku baɗɗo asid. Teewu mboɗeewu noon ina heewi ɗuum. Ɗum noon, ñaamde liɗɗi walla gertooɗe ɓuri moƴƴude e ñaamde teewu ndammiri walla nagge. Yanti heen kadi teewu ina waɗi ko wiyetee antibiotik koo, walla geɗe goɗɗe ɗe moƴƴaani, haa teeŋti noon e wonduɓe e nguɗu. Teewu ina saɗi dolde ; tee kala ñaamdu ndu dolaaka, heddotoo ko e ɓalndu neɗɗo, ñola toon, wontana ɓalndu tooke.
Kono, banndiraaɓe, ko haalaa dow koo dey weeɓaani rewde : woppude suukara e lamɗam e teewu, hay kosam, ko huunde saɗnde.Won e nokkuuji, so neɗɗo wiyii ina rewa ɗuum, balɗe mum ɓeydoto raɓɓiɗde boom. Maa mbiyaa, hay jokkude e ñaamde ko weli koo, haa nde Alla haaji fof, ɓuri wiyde ina ɗawa hoore mum, ina ‘’wartoo’’ sibu waasde ñaamde.
Hol feere majjum waɗde ?
Ko idii fof, rewde nehdi nguura (régime) puɗi e ndiyam ɓiɗɓe leɗɗe (jus), gawri e gaaluuɗe, e ɓiɗɓe leɗɗe seeɗa, ina aaɓnoo. Tawa ñamri ndefaandi ndii, mbaɗndi ñewbe, ɓurataa joyaɓal ñaamdu mum. Waɗi noon ko ndiyam sewo-sewo kecco ina weeɓi dolde, tee, e nder hojomaaji 15 tawata ko nguura kaa yettiima ɓalndu fof, wona e wiltinde kette e geeƴi celluɗi. Ko ɗum tagi, etaade e teddinde yarde ndiyam sewo-sewo kecco e ñaamde sewo-sewo haa heewa, fotde laabi 2 haa 3 e nder ñalawma, ko huunde moƴƴere sanne.
Reentaade kafe, e sokkolaa sibu ina heewi kafeyiin. Warqa kecco (warqa mbaɗirten ataaye oo ina jeyaa heen) ina moƴƴi e gonduɗo e nguɗu. Joom mum teddina ndiyam ciggaɗam, reenoo ndiyam mbiyeteeɗam «eau distillée».
Famɗikinaade e teewu ina addana nguru kuuriinu e geeƴi guɗaaɗi ɗii yaawde ñaamtaade, wallita kaɓtorɗi neɗɗo warde ɗiin geeƴi ñawɗi.
Ina woodi geɗe goɗɗe ballitooje kaɓtorɗi ɓalndu, ko wayi no geɗe kaɗooje koomndi (oxydes) e witaaminuuji (yeru witaamiin E) e nebameeje liɗɗi ekn… ina mballita ɓalndu seertude e geeƴi maayɗi walla ñawɗi…
Hoto njejjiten, walla ngannden, kaaseer ko ñawu kaɓtorteengu ɓernde e ɓalndu e hakkille fof. Tiiɗnude ɓernde mum, waasa mesaade, softa, ina wallita e haɓaade ñawu nguu. Mettere ƴiiƴam ina addana ñawu nguu ɓeydaade heɓindaande ɓalndu ñawɗo oo. Wonde belɗo, moƴƴinɗo jikke, ina moƴƴi e cellal. Yantinee heen weytaade e weltinde ɓernde mum.
Geeƴi nguɗu cuusaa henndu. Ɗum noon, softikinaade e foofde foofaandu lugguru okiseen (henndu) ina moƴƴi e ñawɗo oo.
Ko noon kadi, reentaade geɗe garooje ɗee ko huunde himmunde, ko wayi butelaaji ndiyam baɗaaɗi e konselateer ; walla geɗe gollorɗe walla jarduɗe maa dottorɗe e nder fuuruuji mikroo onndo (micro-ondes). Geɗe baaɗe no joksiin (dioxines) ina ngadda nguɗu enɗi, ɗum noon, reentaade waɗde butelaaji ndiyam dalli nder filsideer, sibu eɗi njaltina joksiin posnoowo ndiyam.
Ko ɓooyaani koo, doktoor Edward Fujimoto reentinii yimɓe waɗde geɗe palastik e nder mikroo onndo, haa teeŋti noon e ñamri neenndi. Sibu, e wiyde makko, ko neeni e nguleeki keewki so kawrii e palastik, ɗuum ina naatna joksiin nder ñamri, ɗum noon e nder ɓalli men. O wasiyii huutoraade Pirekse (Pyrex) walla seraamik (kaake peewniraaɗe leydi cumaandi, gila e hollalde haa e sifaaji goɗɗi leydi) ngam wulnude ñamri.
Fulo : Bookara Aamadu
Ƴoogirde : internet
https://docs.google.com/presentation/d/1bXHr5lP1rQwz9d2u45GcUzolLIqzrpwnFS8FqXsYUcg/edit#slide=id.g2efe785d_0_144


text:
Home -- Fulfulde -- Perform a PLAY -- 016 (Gone without a trace 1)
16. O muti o accaali batte 1
Ko honɗun woni ɗaɓɓugol fota! Ɓe ɗaɓɓiri mo ɗoo e ɗaa. Ɓe yiitaali mo. Ɓe ɗaɓɓi mo ka sera maayo wi'eteengo Yurdayniwol; ɓe ɗaɓɓi mo ka saare; ɓe ɗaɓɓi mo ka hoore fello. Kono hay nokku ɓe yiitaali batte makko.
Worɓe cappanɗe jowo ɗaɓɓitii mo e nder balɗe tati juutuɗe. Kono gooto yi'aali mo, gooto waawataa wi'ude himo humpitii fii makko. Ɓe waawataa mo yiitude. Ko hombo woni on? Hiɗa waawi andude ko hombo wonaa e haaleede fii mun. No gasa hara a nanii fii innde makko nden hay si ko nde wootere tun.
Fii piiji hittuɗi sifaaɗi ɗin fii makko :
Iwdi : Ko Tisbitiijo
Golle : annabaajo
O yewtii e innde Alla, awa kala ko o hiiti, laatino.
O suusi sappagol junuubaaji ɗi lanɗo on waɗi ɗin.
Yeru saa'iiji, ko kayakayaaru woni addangol mo ko o ɲaama, woni ittirɗun kooƴe woni soƴƴaari.
E hoore fello, o torii Alla yo o tippin yiite ngen immorde ka kammu.
Innde makko nden no firi "Ko Alla woni Joomiraaɗo on."
Hara hiɗa anndi ko hombo woni on aaden?
Nokkuure no ka nder Kitaabul Muggadasi wallitotoode no hendoraa jaabawol ngol.
Ka nder deftere 1 Lamɓe 17 (A yiitay nden deftere ka tumbo defte arane ɗen ka Ahadi Hinndi) no ton nden innde wonaade haaleede fii mun.
Nde yiituɗaa nde woo, addan men nde, haray men jaaboyto ma.
Neeɓataa anndaa ko ɓuri nii fii on aaden.
Yewtooåe : Fillitotooɗo
© Copyright : CEF Allemagne


text:
Caggal ko ina tolnoo e lebbi ɗiɗi jaj-jajtingol, luulndo e waalaare laamu pellitii haŋkadi fuɗɗaade kaaldigal ngal ɓe nanondirnoo ko ina ɓura jooni hitaande. Ina jeyanoo e ko saabinoo ngol liiltugol, luulndo salanoode yo hooreejo leydi ndii toɗɗo gardiiɗo lannda UPR nde ɗowata ngaal kaaldigal, sabu, e miijo maggu « so wonaani hooreejo leydi ndii, yo won neɗɗo jaambuur walla gooto e jagge laamu mo toɗɗii », etee tawi luulndo ngoo fuɗɗiima haaɓde liiltugol kaaldigal ngal, haa jeertini laamu nguu wonde so tawii ɓe pellitaani ɗum « kañum ne maa ƴeewto mbele dawrugol mum kaaldigal ina jojji haa hannde ». Hello 2
Caggal ko ina tolnoo e lebbi ɗiɗi jaj-jajtingol, luulndo e waalaare laamu pellitii haŋkadi fuɗɗaade kaaldigal ngal ɓe nanondirnoo ko ina ɓura jooni hitaande. Ina jeyanoo e ko saabinoo ngol liiltugol, luulndo salanoode yo hooreejo leydi ndii toɗɗo gardiiɗo lannda UPR nde ɗowata ngaal kaaldigal, sabu, e miijo maggu « so wonaani hooreejo leydi ndii, yo won neɗɗo jaambuur walla gooto e jagge laamu mo toɗɗii », etee tawi luulndo ngoo fuɗɗiima haaɓde liiltugol kaaldigal ngal, haa jeertini laamu nguu wonde so tawii ɓe pellitaani ɗum « kañum ne maa ƴeewto mbele dawrugol mum kaaldigal ina jojji haa hannde ».
Ɗum fof e wayde noon, en ustataa caɗeele ɗe luulndo ngoo hawrunoo e nder mum sabu caggal nde ɓe nanondirnoo e ɗerewol perewowol laawol ɗo kaaldigal ngal tuugotoo, ɓe cifinooma fotɓe e maɓɓe tawtoreede (lanndaaji laawɗinaaɗi, jeytoranooɓe e kawgel hooreleydiyaagal 2019, Sammba Caam hay (so tawii lannda mum FPC heptinaaka tawo) ina jooɗtoraa ina daranii miijo fuɗɗungo ƴeesaade e nder dawrugol leydi ndii ngo fotaani yeebeede. Kono neeɓaani woodi fuɗɗiiɓe sortaade e ɗuum : Biraam Dah hollirii fotaani fotndeede e heddiiɓe ɓee (ɗaɓɓi ko e nder jonnde hee foti ko dañde yimɓe nayo sabu wooteeji ɓennuɗi ɗii kollirii ko so Ghaswaani ɓennii tan ko kañum rewi heen), Mesawuud kañum ne holliri ko maa yiyondira tawo e Ghaswani nde nootoo e kaaldigal hee, hay so tawii noon e fuɗɗoode, o siifondiriino e luulndo ngoo ɗerewol perngol laawol kaaldigal ngal.
E oo sahaa kam eɗen njaakorii ko logginoo loggitiima : hooreejo leydi toɗɗiima gardotooɗo goomu njuɓɓinoowu kaaldigal ngal, hono Yahya wul Ahmed Waghef, (cortiiɗo e luulndo gila Ghaswani ari e laamu) mo won heen cifortoo ko « wojere » kono luulndo nattii haŋkadi jogaade woytoraandu, Biraama fusiima sabu luulndo jaɓanaanimo koo ɗaɓɓi koo (ɓe nanngaani ɗemɗe mum en ɓee nii mbiyi « so o yiɗii yo o tawtoy sehil makko keso mo o faggitii oo », Mes-uud e nannalla battindiiɗo, arii tawtude « banndiraaɓe mum ».
So goonga haaletee, ŋatiwere kaaldigal juutii, muusii, ñaagi-ɗen Alla tan ko nde ɗum jibinanta ɓesngu Moritani ko wuuri tawa ina nafta ɗum.
Maamuudu Haaruuna Joop
Tiitooɗe kaaldigal ngal
Sisil demokarasii
- – memtaali doosgal leydi e sariyaaji
- – Cemmbingol Dowla tuugiiɗo e sariya
- – Memtagol tippudi wooteeji
- – Rewnude laawol nguurndam politigi
- Ngootaagu ngenndi
- -ñawndude saqqaaji ngenndi jowiiɗi, jotondirɗi e jojjanɗi aadee
- – Ñawndugol saqqa njiyaagu e batte mum
- – Sakkude peeje ngam kaɓɓondiral renndo
- Moƴƴinde jiilgol Dowla :
- – Haɓaade borjingol jawdi
- – Memtagol ñaawirɗe
- – Memtagol njuɓɓudi laamu
- – Memtagol jey leydi e ndema
- – Rewindaade e ƴellitde memtagol nehdi e cellal
- – Ƴellitde bellitgol njuɓɓudi laamu
- – Sakkude peeje gaddotooɗe keɓgol ɓiɓɓe leydi kala nafooje ummortooɗe e golle ndenndaandi e ƴellitde ciinugol e nuunɗal sariya jowitiiɗo e njuɓɓudi golle ndenndaandi.
- – Ƴellitde jeytoragol rewɓe, sukaaɓe e dente yimɓe men ɗanniiɓe e nguurndam politigi ngenndi e ballitgol maɓɓe ɓamtaare leydi ndi.
- – Duusde e ƴellitde memtagol golle jaayɗeeli ndenndaandi e cemmbingol wellitaare jaayɗe.
- – Danndude sato e haɓtaade kala geɗe bonɗe gardooje e waylo waylo weeyo
- – Reende nafooje dowrowe leydi ndi.
- Peeje ciinirɗe njeñtudi kaaldigal ngal
- – Bayyingol kaayit joofnirɗo jowitiiɗo e toɓɓe paamondiraaɗe ɗe tawa kala tawtoraaɓe ina ciifa ɗum.
- – Wallondirde e feere nanndiraande no njeñtudi kaaldigal ngal siiniraa.”
Beeli inan njowi e ngalɗoo kaaldigal, so tawii ko nanndiraa koo maa siine, ɗum firti ko maa moritani yaaɓan jamaanu kesu ɗo yimɓe kala paami haŋkati fijo ngo ari ko e juutde e tee ko laamuuji ɗii tan caabii ɗum, so tawii laamɗo jooni oo rewaani e rewande eɗen njooɗtorii maa wood ko ɓosi e leydi ndi ko ina ɓamta ɗum.


text:
Defte Kese e Ɗemngal Pulaar
Galle muulngo defte “Les Editions Papyrus Afrique” habrii maa njaltin hannde, 7 Feburye, defte nay (4) e ɗemɗe ngenndiyankeeje ngam mawninde ciftorgol maayde Seek Anta Joop. Ɗeen defte ngoni: “Norwa e Cukalel” ko deftere sukaaɓe
winndaa ko e Pulaar wallifii nde ko Baylaa Kulibali; “ Seex yi doon Wer Seen Yaay”, nde tinndoowo ŋana Jeynaba Gey ganndiraaɗo Jeewo; “Booy Pullo” ko deftere fento, wallifii nde ko Abdullaay Jah; nayaɓere ndee ko ko firo e ɗemngal seeraraare, Jime Leopold Sedar Senghor “A Kim Yook”. Papyrus Afrique ko Galle Muuloowo defte binndaaɗe e ɗemɗe ngenndiyankeeje Afrik.
Fayndaare maɓɓe ko ƴellitde binndol e coñce e ɗemɗe ngenndiyankeeje Afrik. Papyrus Afrique sosaa ko e hitaande 1996, gila ndeen fayde jooni ɓe muulii 130 deftere e nder ɗemɗe ngenndiije hiirnaange Afrik. Ooɗoo galle muulngo mo ngannduɗaa sosi ɗum kadi ardii ɗum ko Saydu Nuuru Njaay, heɓii njeenaari(prix) Alioune Diop ngam ƴellitgol muulngo e nder Afrik e 2002. O heɓii kadi njeenaari dowrowri ngenndi Senegal ngam Yellitgol muulngo e nder Senegaal e hitaande 2005. Kanko Saydu Nuuru Njaay ne o fiilaama lefol teddungal biyeteengol “Chevalier de l’Ordre des Arts et des Lettres de la Republique du Senegal” e 2003. Ene jeyaa e defte ɗe Galle Muulngo Papyrus Afrique yaltini, defte Porofesoor Abuubakri Muusa Lam: “ Paalel Juumri”, Sawru Ganndal” e deftere makko waɗtindiinde nde “Fulɓe gila Heli e yooyo haa Fuuta Tooro”. Ko hono noon defte goɗɗe e Pulaar ko wayno “Jimol Maayo” ko deftere jime, wallifii nde ko Mamma Wan e deftere Kadeer Kah”Lelngo Alquraan” ko firo Quraana e ɗemngal Pulaar ɗeɓe njaltini ko ɓooyaani. Eɗen ciftina noon, Papyrus Afrique hayso ene jogii jinngol mawngol e ɗemngal Pullar ne, fayndaare maɓɓe mbiyɗen ko ƴellitide binndol e coñce e nder ɗemɗe Afrik. Ndeke noon wonaa e pulaar tan ɓe muulata. Defte keewɗe mulaama tawa ko e Wolof (Jolfe) walla Seereraare, ekn. Eɓe njogii kadi jaaynde winndeteende e Pulaar e Wolof ene wiyee Lasli/Njelbeen. Sewnde: APS


text:
Huunde nde nganndu-ɗen e nokkuuji men, jeyaande e sato Fuuta, nder jeeri e to pooɗe. Waande. Mahata waande ko mooƴu, hoɗi e nder mum ko mooƴu. Ƴeew ngel kullel no foti famɗude nii, ina maha ndee huunde no wayi mawnude e mum nii. So a haawaama ɗum, ƴeew neɗɗo. Ƴeew ko neɗɗo mahata koo e ko fewjata ko no wayi ɓurde ɗum doole. Ɗum fof ko haa wuura, daɗnda geñgol mum. Mooƴu ne ko noon tan. Ngu mahirta baaɗe, ko haa ngu daña ɗo ngu ɗuhii. Ko wonaa ɗum koo, baaɗe ina kaawi annduɓe koowooje e haralleeɓe mahdi fof : hol no mooƴu waɗata haa fotnda nguleeki e tolno gaas karbonik (henndu foofaandu) nder waande, nduu suudu leydi ndu meeteruuji 2 haa 3 tooweeki, hoɗaandu fotde miliyoŋ kullel ? Won wiɗto jaabii ɗe naamne !
Haa e sahaa mo ɓooyaani, wiɗto ngoo ɓurnoo toppitaade ko baaɗe Inndo, ɗe nganndu-ɗaa keewi wonde ko les ɓuuɓri. Ɗuum noon fooɗde heen binndanɗe wonande potndugol nguli ina waawi waasde hawrande heewɓe. Kono, won kippu duɗal jaaɓi haaɗtirde MIT (to Amerik) wiɗti ɗo ɓadii baaɗe soggeeje (laddeeji kuɗooli e leɗɗe) Afrik, ɗe nganndu-ɗaa kam en ngoni ko e naange wulnge, ɗe mooƴu mbiyeteengu Macrotermes michaelseni (innde ganndal mooƴu men) mahata. Ɓe teskiima baaɗe ɗee ina nguurorii bannge ŋorol peccol, eɗe mbaɗi gudde ɗe 0,5 cm keewɗe, julyutondirɗe, no tunelaaji nii, gaaɓnooje gostondiral henndu nder waande hee. Ga boowal, nguleeki weeyo ina wayloo hakkunde 15 haa degereeji 20, kono to nder waande too, ka waylotoo tan ko hedde degereeji 8. CO2 oo kañum waylaaki, ko ɗo gootel tan woni e nder waktuuji 24.
Ɗuum firti ko waande soklaani ɓuuɓnooji (climatiseurs) so wulii, walla wulneede so ɓuuɓol arii, weeyo mum ko hakindiingo tan. Ɗummɗoon noon ko sabu no mahraaa nii. Ndeke annduɓe men ko faati e mahdi ina mbaawi tiimtaade heen ngam mahande en ɗuhorɗe ɗe coklaani wulneede walla ɓuuɓneede, jondiniiɗe e koye mum en. Mooƴu ko haralleeɓe mahngo yuɓɓuɓe, mahrooɓe peeje juumtuɗe : tunelaaji e gudde naatnirɗe henndu, potndirɗe nguleeki e olweende, kuutoragol semmbe e goppe.
Bookara A. Bah


text:
En mbiyii ko Konsa wonnoo laamorgo Ururɓe-Duude gila e yonta Diina mo Seeku Aamadu tuggude e kitaale 1818. Hitaande fof Konsa ina yuɓɓina « Jolol-Burgu » nder tuugnorgal laaɓtungal.
Konsa yuɓɓinta « Jolol-Burgu 2008 » ko e darorɗe Saawiyee 2009, ɗum laatoo jolol 190ɓiiwol. Ngol yuɓɓintee ko e yeeso teddungal Jaggal dowla Mali kalfinaangal Pinal e Neho jawdi. Ina yaakoraa maa ɗum wallit ɓamtaare « weeyo pinal Ƴaaral e Degal » nder Kofol Maayo Niijeer. « Jolol-Burgu 2008 » fuɗɗiima gila e lewru nofammbar 2008 to Jaafaraaɓe, ngal gasata ko e lewru Abiriil 2009 to wuro Jalluɓe. Ngal Konsa ngal waɗata ko nyalnde 06 Saawiyee 2009, nyalawma oo kala (ƴeewee alluwal les ɗoon ngal).
Jeloode daartol e pinal Konsa ina woodi « pulareeje » ɗe Burgu huutortoo ngam siftinde e teeŋtinde ngal pinal e ngol daartol. Ina heen :
– «Saafi lamndi ƴela sakora Konsa won kosam » (= lamndaade so luumo Konsa ina waɗi kosam, jeyaa ko e kaaɗi).
– « Konsa Hammadun Yaayaa, pural burguuji moƴƴere naatooɓe » (= Konsa wuro Hammadun Yaayaa, cuuɗi puri moƴƴere naatooɓe).
Jeloode Konsa ina soomi kadi geɗe goɗɗe hono ɗee jeeɗiɗi garooje :
Konsa woni laamorgo daartol Ururɓe-Duude gila e yonta Diina (1818-18480). 12 Arɗo ngardiima joli ɓennuɗi ɗi. Leydi Ururɓe-Duude lommbii ko hakkunde Takutula (keerol Kunaari), e Guraw (weendu Debo). Laamu kolonyaal nde ari, waylii, e 1940, wertaango leydi Ururɓe-Duude, artiri ɗum e wertaango hakkunde Sendege-Wajooɓe e Sendege-Wuro-Buulo, laamorgo waɗtaa Sendege-Wuro-Buulo.
Gooto e jumaaji ɓurɗi ɓooyde woni ko Konsa. Mahi mo ko Seeku Aamadu, o feewnitaa e hitaande 1980 (ƴeewee natal jumaa o).
« Harima » mo Diina lelnunoo e hitaande 1818 tawatee ko e leydi Konsa. Ko kam woni ɗo Diina adii waylude ngonka leydi, ɗo jawdi waawata durde e ɗo gese mbaawata remeede.
« Hariima » ko « lesɗe duro » keeriiɗe ɗo nayi ɓesɗi ndurata. E fuɗɗoode ko 5 ɗe ngonnoo. Ko Seeku Aamadu rokkunoo ɗe Seernaaɓe wuraŋkooɓe ngam ɓe mbaawa jogaade hattan nyaawooje nder gure maɓɓe e diiwanuuji maɓɓe. Ko hono noon kadi wonande Seernaaɓe daraniiɓe jaŋde Quraana (duɗe to Wuro-Alfaaka, to Wuro-Moodi, to Kakanya). Caggal ɗuum “harimaaji” 2 njanti heen, dokkaaɗi galleeji ɗe mbiyaa “Jowro” (jeyi “joowre”), ɗiya ko “beytel”, ɗii ndokkaa ko roŋkitɓe ɓe mbaawanaa ko’e mum en. Ko ɗii “harimaaji” tati ngoodi haa e oo yonta mo ngon-ɗen : hariima ɓesɗi, hariima Seernaaɓe, hariima jowro e beytel.
Ko e leydi Konsa Toggere-Baragel woni (Toggere Mbaaraangu), ko ɗoon yanaande Alfaa Hamadun Yaayaa woni. Ko oo wonnoo Hooreejo konu Fulɓe Maasina nyalnde wolde Maani-Maani, ko ɗoon o saŋkii nyalnde 12 lewru Mawluud e hitaande 1863.
Ko e leydi Konsa kadi “Gannde Koboro” ngoni, tiimtorgal “eggirgol” Arɗo 7ɓiijo Maasina (1485-1508). Ko kaŋko yahnoo yiyloyaade duuɗe gonɗe e Kofol Maayo Niijeer, haa o yettii duunde Ngadoru. “Gumgol” (laawol, lappol) feewde Konsa kam e fuɗɗoode maggol (to Gannde-Koboro, to Wuro-Arɗo Maasina) haa oo yonta ko noon wiyatee. Mbalndi baarol jokkondirnoongol weendu Debo e weendu Koraru ina yiytoo ɗoon.
Ko e leydi Konsa kadi “Kaaƴal-Burgu-Xaaso yiytotoo. Ngal kaaƴal wonnoo nayaɓal kaaƴe ballatnooɗe ɓetde keeweendi diƴƴe Kofol Maayo, gila e yonta Yirayɓe (teeminannde XVɓere).
E wattan, leydi Konsa ina moofti kadi “Caatamaare Pimmba”, denndinɗo caaɗli nay : Mayo-Ɓalewo, Maayo-Ranewo, Maayo-Demmbi, Maayo-Kommbo. Ɗii caɗli kuufi duuɗe nay : duunde Pimmba, duunde Cekoy, duunde Jowro, duunde Perekoro. Ko “Caatamaare Pimmba” woni nokku 3ɓo ciftinoowo daarol “Caanaba”, nokku coomɗo daali mum (caaɗli) ciftinooji pulal ganndal, “kosam Konsa”.
Aamadu Malal Gey


text:
Fooyre Ɓamtaare ine yaafnoo janngooɓe ɓee, sabu juumre waɗnoonde e ndeeɗoo winndannde e tonngoode 184, sibu won ko yaltaano e mayre, tuggi 10. haa les. Min timmitinana nde…
Toɓɓe ɗe hooreejo leydi Mali siifi ɗee
…
10. Fatere lesdi nokkuuji fuɗnaange deeneteeɗi ɗii, ko hoolaaɓe Ajawad ngardotoo goomuuji konunkooɓe mum en.
11. Goomu CMA suɓantoo hoore mum konunkooɓe (DDR) ɓe laamu haani heedtinde he nder konunkooɓe laamu Mali.
12. Sosde laamu fedde, maa walla heedtinde goomu goɗɗo mbo wonaa kamɓe, ɗum ko e luulndaade kawre ɗee e yeeyde pittaali Ajawaadnaaɓe ɗum ñaawirtee.
13. Njuɓɓudi MOC ndii, koo MUNISMA heednetee yeeso e toppitaade ndi, ndeen Mali e CMA ngona sukkuɓe.
14. Ajawaad yollanee 40 e nder 100 jawdi laamu Mali e nder daawal duuɓi 20.
15. Aastaade (ittude) ngaluuji taweteeɗi les leydi fatere Ajawaad, he heɓɓaade hattan kuɓɓal (exploitation energetique) fatere ndee, waɗetee ko e dow kawral ardiiɓe diiwanuuji ɗii ɓee, jokka heen feccugol dañal ko heɓetee heen koo, ɗum ko 20 e nder 100, feccotoo ɗiin 20% ko yimɓe fatere ɗo ɗum gollaa ɗoo.
Ɗeeɗo toɓɓe 15 ngoni ɗe IBK hooreejo Leydi Mali siifi toon to Aljee e innde Mali, ko ɗeeɗo ngoni toɓɓe ɗe Tuwareg en keɗtini ene ngollira. Mbele waawde ittude bonannde ɗeeɗo toɓɓe 15, e yowde ɗe, ɗum haala mum haalaama e jooɗle baɗaaɗe e ɗiiɗoo duuɓi ɗee fuf, haa teeŋti he joɗnde kaatane ndee (Triumvirat / Tati jojjuɗe) waɗaande ñallal 07 -08 yarkomaa, e 14-15 yarkoma 2019 ndee, ndeen jooɗnde ne waawi wiyeede jikke cakkitto mbo Malinaaɓe poti yiytirde laawol jam no ine heɓoroo, nde tawetenoo fannuuji ɗi ngenndi ne fota ɓamtoraade, e hisirde ɗii fuf ko kiilaaɗi e nder leydi Mali (Corruption dans tous les Secteurs du Mali), ɗum noon joɗnde kaaldigal ngoƴaaji kala fannu e ngenndi ndii (Dialogue National Inclusif). Ndeen jooɗnde waɗnde e nder diiwanuuji Mali haa huuɓtidini tonngunoo ko toɓɓe 54, ko haaldaa hawraa e ɗeen balɗe koo, siggete tonngee, ɗum waawata wonde laawol ngol laamu Mali yuɓɓinta haa jam dañtee e Mali.
Kuɗol Mammadu Aamadu Bah kucaala.


text:
Ɗo adan ɗo ko Riisi en keednoo yeeso, ndaɗnoo seeɗa, sibu, ñalnde 4 oktoobar 1957 ɓe mberlii fisee maɓɓe gadano biyeteeɗo Spoutnik1, caggal ɗum, ñalnde 3 noowammbar 1957 kadi ɓe mberlii Spoutnik2, e ɓe njolni heen fittaandu, hono dawangel biyeteengel Laïka. Nguurndam maggel toon ɓuraani balɗe jeeɗiɗi (7) : wari ngel ko nguleeki. Ko maa ñalnde 1/02/1958 Amerik kam ne werlii (walla mbiyen lotti) fisee biyeteeɗo Explorer1, kuutoriiɗo karallaagal ganndo Almaañnaajo biyeteeɗo Wernher Von Brown, ganndo ko fayti e fiiseeji. Kono Riis en taƴti daawal goɗngal, sibu ñalnde 4 oktoobar 1959 satelit maɓɓe biyeteeɗo Lunik-III waawii portilde (fotde) bannge lewru birniiɗo en o, mo anndananooka hay dara o.
E hitaande 1965 ndawakon ɗiɗon taartiima leydi fotde laabi 18 e nder laanel Riis en mbiyeteeka Spoutnik5, ngarti ina nguuri ñalnde 19 ut 1960.
Ɓe ɗimmiti kadi ñalnde 12 feebariyee 1961, ɓe mberlii satelit maɓɓe gadano jolnuɗo neɗɗo, hono Vostok1 : yahnoo e kaan laana ko biyeteeɗo Youri Gagarine. Gagarine wonii aadee gidiiɗo duumaade e weeyo, 327 kiloomeeteer dow leydi, ndi laana makko taartii laawol gootol.
Ameriknaaɓe keptii ɓe e ɗuum ko ñalnde 21/02/1962 nde neldata John Glenn e nder satelit biyeteeɗo Mercury.
16 suwee 1963, debbo riisnaajo biyeteeɗo Valentina Terechkova ɗannanii weeyo ummoraade e kanndaa Baikonour : debbo weeyiyanke gadano ko Riisinaajo.
Ñalnde 18 mars 1965 kadi, Alexei Léonov, yalti e laana njolnunooka ɗum, feerii fotde hojomaaji 20 nder weeyo : weeyiyanke gidiiɗo feeraade e weeyo kadi ko Riisnaajo.
To bannge kaɓirɗe kadi, ñalnde 3 feebariyee 1966, laanel wiɗto (sonde) Riis en biyeteengel Luna 9 juurii e dow lewru : kanngel woni gidingel memde lewru. Caggal ɗum, ñalnde 30 mee 1966 laanel Amerik biyeteengel Surveyor-1 juurii kam ne e lewru.
E hitaande 1967, V. Braun, aasiñoor Almaañnaajo ko fayti e fiiseeji (en kaaliino mo dow) ardii peewnugol fiisee biyeteeɗo Saturn-5 gaddanoowo Amerik waɗde taaɓal mawngal.
Ko e hitaande 1968 Amerik arditii Riisi :
Ñalnde 24/12/1968 Appolo 8 weeyi dow lewru ina jolni weeyiyankooɓe tato : Frank Borman, William Anders e James Lovell. Ñalnde heen ɓe ceediima « puɗal leydi » (ummagol leydi) : e nder cooyngal maɓɓe leydi men ndi, ɓe mbaawii seerndude njoorndi e diƴƴe ɗe (geecuuji). Lebbi joy fat pawtii heen Appolo 10 weeyi kadi dow lewru ngam waɗde refto huftodinngo golle potɗe waɗeede e ɗowgol ɗanngal Appolo 11 ngam juuraade e lewru. Ngam kadi teskaade e portilde nokku ɗo Apollo 11 foti juuraade ɗo : yahnoo e kaan laana ko wiyeteeɓe Thomas Stafford, John Young e Eugene Cernan.
Ñalnde 16 sulyee 1969 Apollo 11 duñi : aduna hooynii, werti noppi. Gila e teeruuji haa e nder gure ladde. Wonnoo e kaan laana ko kumaandaŋ Neil Armstrong (duuɓi 39, konndiroowo abiyoŋaaji e nder konu Amerik), Michael Collins, Edwin “Buzz” Aldrin. Ñalnde 21 ɓe ngoni aadee en idiiɓe yaɓɓude e lewru.
Ñalnde 14 noowammbar 1969, Apollo 12 ɗiɗmiti Apollo 11, juurii e lewru.
Ñalnde 13 abriil 1970, Apollo 13, nokku laana ka, ɗo henndu foofateendu ndu mooftanoo ɗo kaliti nde laana ka ari haa faandii lewru. Yimɓe tati wonnooɓe heen ɓe nduttitii leydi.
Ñalnde 6 feebariyee 1971, Apollo 14 juurii e lewru. Wonnooɓe heen ɓe mbaɗii toon e lewru he fotde waktuuji 7, he ɓe petti toon bal biyeteeɗo Golf.
Kono ñalnde 19 abriil, Riis en kewni goɗɗum : ɓe mberlii ko laana taartotooka leydi, tawi ko koɗaaka ko duumii, ɗum woni Saliout-1. Kono yimɓe tato wonnooɓe heen ɓe mbaɗii toon balɗe 23, tuggude 7 haa 30 suwee. Kono ɓe ngartaani, ɓe maayi aksidaa. Tuugnorgal Saliout joofi ko e hitaande 1986, caggal ko laana ka hoɗaa 313 ñalawma, fotde 2 500 jarribo ganndal tabitinaa toon.
Wonande Ameriknaaɓe, porogaraam Apollo joofi ko e Apollo 17. E ngaal ɗanngal, wonnooɓe e laana he mbaɗii to lewru to fotde 74 waktu, 59 hojom e leƴƴanɗe 30, ko ina wona balɗe tati.
1975 noon ko hitaande maantinirnde gollondiral hakkunde Riis e Amerik : Apollo e Sayouz potti nder weeyo, weeyiyanke Ameriknaajo biyeteeɗo Thomas Stafford e weeyiyanke Riis biyeteeɗo Alexis Leonov, ndokkondiri toon juuɗe. Ɗum ko taaɓal mawngal to bannge karallaagal, kono kadi ko taaɓal mawngal to bannge politik : caggal danndu e ɓuraa ɓuraa, leyɗe ɗiɗi mawɗe ɗe pellitii wallondirde.
Ko ñalnde 7 feebariyee weeyiyankooɓe ɗiɗo njalti laana mum en, peerii nder weeyo ko ina wona waktuuji 5 tawa hakkunde mum en e laana mum en ina wona 100 meeteer. Ɗum waɗnoo ko e misiyoŋ Amerik keso biyeteeɗo Challenger.
Kono ñalnde 28 saawiyee laana Challenger kaliti hojom gooto caggal nde werlaa. Weeyiyankooɓe 7 wonnooɓe heen ɓee kala maayi, ina wonnoo heen rewɓe ɗiɗo.
Ñande 20 feebariyee 1986 Riis en mberlii hoɗorde weeyo duumiinde wiyeteende Mir (‘Jam’ e ɗemngal Riis) ; hakkunde mum e leydi ko 350 km. Ñalnde 13 mars 1986 misiyoŋ koɗaaɗo gadano «juurii» (walla mbiyen seŋondiri) e Mir. Laana Miir ka, waɗtini ko woppeede sabu mum heewde fereeji, ka duppaa e hitaande 2001.
Hade ɗuum, Ameriknaajo e Riis gooto njahdii to Mir, ngoni toon balɗe 115, e nder laana ka.
E hitaande 1995, duuɓi 20 caggal pottital hakkunde Apollo e Soyouz, laana Amerik mbiyeteeka Atlantis, joofi e laana Mir. Wonnooɓe heen ɓe calmondiri 395 km dow koye men, nder weeyo. Weeyiyankooɓe 10 ngondii toon haa ñalnde 4 sulyee 1995. Ɗo gollondiral fuɗɗii hakkunde winndere nde ko fayti e weeyo, ɓe nanondiri tafde laana weeyo koɗeteeka, mbiyeteeka Alpha (Alfaa).
25 suwee Mir guƴƴondiri e laana ndokkoowa ɗum isaas, mbiyeteeka Progress. Weeyiyankooɓe tato wonnooɓe toon (Riis en ɗiɗo e Ameriknaajo) njalti, cukki wuddere puɓɓondiral ngal, ngartiri kuuraa e nder laana he.
Bookara Aamadu Bah


text:
Ɓesngu Alfalah dariima darnde tiiɗnde saɗnde, gila ɓesngu Alhajji Mahmuud Umaar Bah, rewɓe e worɓe, almuɓɓe duɗal ngal mawɓe e sukaaɓe haa e banndiraaɓe e musidal ɓadtingal, alaa keddiiɗo. Galle mawɗo oo e dingiral duɗal ngal ndonku nawdude jamaanu, hakke e keewal yimɓe(fotde 315). Seernaaɓe fulɓe mawɓe, en teskiima heen Ceerno Haamiidu Baal, almaami raatib jumaa leegal Senkeem, Ceerno Abuu Soh, almaami raatib jumaa leegal Siiseem, Ustaas Aamadu Yero Kiiɗe ñaawoowo dowrowo, Ceerno Demmba Hammee Kan kilifa diine, Ceerno Aadama Barahiima Kontee garanɗo ɓesngu Ceerno Jakariyaa Kontee to Maqaama e woɗɓe heewɓe ɓe en ndañaani anndidde inɗe mumen.
To bannge almuɓɓe Alhajji Mahmuud Bah, Ceerno Demmba Hammee Kan, Ceerno Demmba Cubballo Njaay, Ceerno Kaliilu Jakitee( oo ko sooninke Kahayɗi) e Ceerno Abuu Mbarom Gelaajo ndariima heen darnde tiiɗnde. Yimɓe maantiniiɓe kadi ngarii heen ko wayi no Bah Yaayaa, Alasan Ngayde, Aadama Hoore Soh, Abdarahmaan Jah mo Jiinge, Suleymaani Konnaate, cukko meer leegal Arafaat e wonɓe ɓe limdodaako, ummoriiɓe e diiwanuuji daande maayo, diiwaan Ageylaat e diiwaan Aftuut. Hoɗɓe heewɓe wonande leydi ndii, gila e janngooɓe haa aranɓe kewu nguu, njiyaama e keewal.
To bannge jaayndiyankooɓe, Joob Saydu Haamiidu, Mammadu Njaay Boskoo, Jaaƴe Kamara e Jaayndiyankooɓe tele tonnganii banndiraaɓe e duttorɗe denndaangal ko gollanoo gila e haala haa e nate, ko jiidaa e wakkiiɓe natirɗe mumen ena coorii e jamaanu.
Caggal nde waktu yoni, yamiroore yani yo golle ɗee puɗɗe hankadi, udditi ko Abdarahmaan Bah, gorko Sey Nimaadi, Sey biile e paraaje. O adii haalde ko e ɗemngal arab jerwangal haa ƴoƴi caggal ɗuum o fayti e Pulaar. Nde o joofni ko Ceerno Haamiidu Baal janngi « xatmu quraana » . Deftere Alla ndee jippinaa e nder hojomaaji daɓɓi. Taan Sileymaani Baal duwii haa gasni, Ustaas Aamadu Yero Kiiɗe mo Ñaabina e tule oole ne fawti heen duwaaw. Faatiha sakkitoraa, juuɗe kooti e jeese, daaɗe ndiirdi aamiin.
Ɗoon, Umaar Mahmuud Umaar Bah, tiitoonde galle, mawɗo duɗe Alfalah, haftii, darii, salmini jamaanu nguu, yetti banndiraaɓe, almuɓɓe e sehilaaɓe. O haali ko fayti e nguurndam duɗe ɗee. O haali darnde jinnaaɓe makko ɓennuɓe ɓee(baabiraaɗo oo e mawniraaɗo mo o lomtii oo). O anndini jamaanu nguu wonde Alhajji Mahmuud Bah gollinooma, kadi maa ɗeen golle keddo kadi nduumodoo e njuuteendi aduna. O anndini kadi ɓe nganndaano wonde ko jiidaa tan e leyɗeele Muritani, Mali e Senegaal, duɗe Alfalah ena njahi haa to Afrik Santaraal to Gaboŋ e to kameruun. Caggal ɗuum, o waɗi eeraango feewde e denndaangal Ɓesngu Alfalah, ɗo waawi wonde, e ko aldaa e paltoor, nde nanngondirta no mahateeri, ngummoo e ɓuuɓri, ndaroo e naange, walabo e walabo tawa alaa sereendu ngam rokkude njuɓɓudi ndii semmbe. Ɗum noon naamndii ko nde gooto fof ñobbata ɓernde mum haa ɗaata, haɓa e ngaameela haa foola, waɗa so Alfalah wuurii ko kañum wuuranaa, so
Alfalah lohii walla maayii ko kañum bonnanta walla waasata. O sakkitorii ko jaarde miñiraaɓe makko rewɓe. O wiyi debbo ko feccere e leñol, darnde mum wonaa sara e mahdi renndo. So ɓamtaare heɓaama, debbo ena tawa. So poolgu dañaama, debbo ena tawaa. O yetti Faatu Bah, Halimata e Nenne sabu darnde mumen tiiɗnde nde ndarii haa golle ɗee mbaawi yuɓɓude, gila to bannge ngalu, peeje haa e warñeende. O anndini yimɓe ɓee ko ɓeeɗoo mbaɗi denndaangal ngalu kuutoraangu e nguuɗoo kewu.
O adorii tawo haalde ko e arab, mo horsaaka e ɓunndu tiggundu haa o gasi, o waɗti ko o haalnoo koo e Pulaar laaɓɗo cer haa bahe keewɗe ndimmbii.
Udditi golle ɗee ko Ceerno Aamadu Yero Kiiɗe. O waɗi ko nguurndam Alhajji Mahmuud Bah( yo yurmeende Alla won e mum). O lelniri ɗam ko e mbaydi jime jaarooje. Laaɓi mi tan won fulɓe waawɓe ngal ɗemngal haa seedtini. Hay ɓe nanataa walla ɓe paamataa ko o haalata koo, naayodiima e duƴƴe ɗee. Nde o joofni, Almuudo belɗo daande no limmbam, heɓɓii, takki junngo e hakkille, toƴƴi daande quraana. Arnooɓe fof mbeltii, duwaaw sakkitaa. Njaram saraa e jamaanu, yimɓe njari haa kemmili, gooto fof rokkaa deftere quraana, nawti galle mumen.
Gelongal Fuuta lollirɗo
Njaay Saydu Aamadu